China keluar amaran kemarau negara pertama, tergesa selamatkan tanaman terancam

SHANGHAI, 21 Muharam 1444H, Jumaat – China mengeluarkan amaran kemarau pertamanya tahun ini ketika pihak berkuasa memerangi kebakaran hutan dan menggerakkan pasukan pakar untuk melindungi tanaman daripada suhu terik merentasi lembangan sungai Yangtze.

‘Amaran kuning’ kebangsaan, yang dikeluarkan lewat Khamis, dibuat selepas wilayah dari Sichuan di barat daya ke Shanghai di delta Yangtze telah mengalami minggu panas melampau, dengan pegawai kerajaan berulang kali menyebut perubahan iklim global sebagai punca.

Amaran itu adalah kurang dua takuk daripada amaran paling serius pada skala Beijing.

Di salah satu lembangan banjir penting Yangtze di wilayah Jiangxi di tengah China, Tasik Poyang kini telah mengecil kepada satu perempat daripada saiz normalnya pada tahun ini, kata agensi berita Xinhua pada Khamis.

Sebanyak 66 sungai merentasi 34 daerah di wilayah barat daya Chongqing telah kering, kata penyiar negeri CCTV pada hari ini.

Hujan di Chongqing tahun ini turun 60 peratus berbanding norma bermusim dan tanah di beberapa daerah sangat kekurangan kelembapan, kata CCTV, memetik data kerajaan tempatan.

Daerah Beibei, utara pusat bandar Chongqing pula menyaksikan, suhu mencecah 45 darjah Celsius (113 darjah Fahrenheit) pada Khamis, menurut biro cuaca China.

Chongqing menyumbang enam daripada 10 lokasi paling panas di negara itu pada pagi Jumaat, dengan suhu di daerah Bishan sudah menghampiri 39 darjah Celsius. Manakala Shanghai sudah berada pada 37 darjah.

Infrastruktur dan perkhidmatan kecemasan wilayah Chongqing telah mengalami tekanan yang semakin meningkat, dengan anggota bomba berjaga-jaga apabila kebakaran gunung dan hutan meletus di seluruh wilayah itu. Media kerajaan juga melaporkan peningkatan kes strok haba.

Sementara itu, utiliti gas di daerah Fuling juga memberitahu pelanggan, hari ini bahawa mereka akan memotong bekalan sehingga diberitahu kelak kerana berhadapan dengan ‘bahaya keselamatan yang serius’.

Biro pertanian Chongqing juga telah menubuhkan pasukan pakar untuk melindungi tanaman yang terdedah dan mengembangkan penanaman untuk mengimbangi kerugian menjelang musim menuai dan musim luruh.

Kementerian sumber air telah mengarahkan kawasan pertanian yang dilanda kemarau untuk membuat pusingan menentukan siapa yang boleh mengakses bekalan pada bila-bila masa tertentu, untuk memastikan ia tidak kehabisan.

Menurut data daripada Kementerian Kecemasan China lewat Khamis, suhu tinggi pada bulan Julai sahaja menyebabkan kerugian ekonomi langsung sebanyak 2.73 bilion yuan (AS$400 juta), menjejaskan 5.5 juta orang.

Dalam pada itu, Pusat Meteorologi Kebangsaan China (NMC) memperbaharui amaran merah suhu tingginya pada hari ini, hari ke-30 berturut-turut ia mengeluarkan amaran, katanya di saluran Weibonya.

Peramal negeri juga meramalkan bahawa gelombang haba semasa hanya akan mula reda pada 26 Ogos.

Agensi cuaca itu berkata dalam buletin hariannya bahawa 4.5 juta kilometer persegi wilayah negara kini mengalami suhu 35 darjah Celsius atau lebih sejak sebulan lalu – hampir separuh daripada jumlah kawasan negara – dengan lebih 200 stesen cuaca mencatat rekod tertinggi. – Agensi


‘Munafik politik’ sanggup bermuka-muka depan Tun M

BANGI,27 Jamadilawal 1444H, Khamis – Bekas ketua Parti Pejuang Wilayah Persekutuan, Datuk Seri Khairuddin Abu Hassan kesal dengan kumpulan tertentu dalam parti tersebut yang sentiasa menyanggah prinsip perjuangan Tun Dr Mahathir Mohammad.

Beliau yang menggelarkan kumpulan berkenaan sebagai ‘munafik politik’ didakwa sanggup bermuka-muka dan bersandiwara di hadapan Dr Mahathir.

“Puak inilah yang sentiasa melawan keputusan yang dibuat peringkat tertinggi parti seperti yang dicadang Dr Mahathir.

“Golongan munafik politik ini sentiasa melawan arus dengan Dr Mahathir.

“Mereka cuba menutup kelemahan diri dengan menuding jari kepada orang lain,” katanya.

Khairuddin yang sebelum ini menjadi calon Pejuang bagi Parlimen Titiwangsa berkata, golongan itu sentiasa memutar belit.

“Gerakan ini juga menuduh kononnya Datuk Marzuki Yahya, Abu Bakar Yahya dan saya adalah kalangan yang mempengaruhi Dr Mahathir untuk membuat segala keputusan atau pendirian politik yang salah,” jelasnya.

Justeru, beliau menyarankan kepada puak munafik politik itu untuk bertemu dengan Dr Mahathir dan bertanya sendiri mengapa dirinya meletakkan jawatan sebagai Pengerusi Pejuang.

Selain itu, Khairuddin tidak teragak-agak untuk mendedahkan perkara sebenar sekiranya golongan itu terus mereka cerita secara tidak berasas mengenai peletakan jawatan Dr Mahathir.

“Saya akan cerita secara terperinci kepada keseluruhan rakyat apa yang sebenarnya berlaku bila masa ketikanya diperlukan,” katanya.


Tiada perdamaian selagi Israel jajah Baitulmaqdis!

RAMALLAH, 1 Syawal 1442H, Khamis – Tidak akan ada perdamaian, keamanan dan kestabilan di Baitulmaqdis tanpa pembebasan seluruh bandar itu daripada penjajahan pengganas Israel.

Demikian tegas Presiden Palestin, Mahmoud Abbas yang menyifatkan wilayah Baitulmaqdis dijajah sebagai garis merah.

Abbas dalam ucapan disiarkan di televisyen semalam berkata, rakyat Palestin mahukan masa depan tanpa pencerobohan dan penjajahan.

“Kita terus bertindak dan berusaha menghentikan pencerobohan biadab terhadap rakyat kami di Baitulmaqdis, Gaza dan Tebing Barat,” katanya.

Abbas berkata, kepimpinan Palestin juga berhubung dengan pentadbiran Amerika Syarikat (AS) untuk mengakhiri serangan ke atas Gaza.

“Kami tidak akan meninggalkan negara kami. Tamatkan penjajahan kamu di negara kami hari ini, bukan esok,” tegas Abbas memberi amaran kepada rejim Israel.

Israel terus menyasarkan Gaza dengan serangan pengeboman berat, menjadikan jumlah kematian di wilayah itu mencecah 65 orang dengan 365 yang lain cedera, selain kerosakan teruk pada kawasan perumahan di seluruh bandar berkenaan.-   Agensi


Bank komersial diseru tak ambil tindakan peniaga kecil gagal bayar pinjaman

PUTRAJAYA, 28 Rabiulakhir 1443H, Jumaat – Perdana Menteri Datuk Seri Ismail Sabri Yaakob menyeru bank komersial supaya tidak mengambil tindakan undang-undang terhadap peniaga kecil dan penjaja yang gagal membuat bayaran balik pinjaman.

Ismail Sabri berkata bank komersil wajar mencontohi inisiatif institusi kewangan di bawah Kementerian Pembangunan Usahawan dan Koperasi (Medac) seperti Bank Rakyat dan SME Bank yang tidak mengambil tindakan undang-undang terhadap golongan itu jika gagal membuat bayaran balik sehingga Jun 2022.

Beliau berkata institusi kewangan lain di bawah kerajaan seperti Bank Simpanan Nasional dan Bank Pembangunan Malaysia Bhd juga diminta membuat pertimbangan sewajarnya kerana golongan peniaga mikro terkesan dan terbeban akibat pandemik COVID-19.

“Saya barharap bank lain juga dapat mengambil tindakan yang sama seperti dilakukan bank dan institusi kewangan di bawah Medac,” katanya ketika melancarkan Hari Penjaja dan Peniaga Kecil serta Program Transformasi Pasar Malam di sini hari ini.

Program berkembar itu bertujuan membantu peniaga kecil dan penjaja bangkit semula setelah hampir dua tahun bergelut akibat pandemik COVID-19. – Bernama


Bekas Ketua Menteri Melaka meninggal dunia

BANGI, 25 Safar 1444H, Rabu – Bekas Ketua Menteri Melaka, Datuk Seri Mohd Adib Mohamad Adam menghembuskan nafas terakhir hari ini.

Perkara itu dikongsi Ketua Menteri, Datuk Seri Sulaiman Md Ali menerusi catatan di Facebook rasminya.

“Bagi pihak kerajaan negeri, saya merakamkan salam takziah buat seluruh ahli keluarga di atas kepulangan ke rahmatullah Allahyarham Datuk Seri Mohd Adib Mohamad Adam, mantan Ketua Menteri Melaka dan Menteri Persekutuan, hari ini.

“Allahyarham merupakan mantan Ketua Menteri Melaka kelima bagi tempoh 11 Julai 1978 hingga 26 April 1982.

“Semoga Allah SWT mencucuri rahmat ke atas roh Allahyarham dan ditempatkan dalam kalangan orang-orang beriman, Al-Fatihah,” katanya, hari ini.

Selain menjadi Ketua Menteri, Allahyarham juga pernah menjawat jawatan Menteri Penerangan dan Menteri Pembangunan Luar Bandar, Koperasi dan Usahawan.

Allahyarham dijangka dikebumikan selepas Asar di Tanah Perkuburan Ukay Perdana, Ulu Klang.


MB Pahang gesa ECRL diteruskan ikut rancangan asal

BANGI, 26 Zulkaedah 1441H, Sabtu – Menteri Besar Pahang, Datuk Seri Wan Rosdy Wan Ismail masih berharap supaya satu keputusan dapat dicapai untuk mengembalikan pelan Projek Laluan Rel Pantai Timur (ECRL) kepada perancangan asal.

Beliau yang juga Ahli Dewan Undangan Negeri (ADUN) Jelai mengakui telah menulis surat kepada Perdana Menteri, Tan Sri Muhyiddin Yasin pada Mac lalu – meminta supaya mengkaji semula pelaksanaan asal ECRL yang lebih menguntungkan untuk jangka masa lebih panjang.

Mengikut perancangan awal yang telah dibuat oleh kerajaan Malaysia di bawah Barisan Nasional (BN) sebelum Pilihan Raya Umum ke-14 (PRU14) lalu, jajaran asal ECRL akan melalui negeri Kelantan, Terengganu dan Pahang sebelum memasuki Selangor.

Terkini, di Pahang, projek ini telah mula dilaksanakan dan sudah pun berada pada tahap 13 peratus atau 14 peratus.

Justeru, beliau berkata, terdapat beberapa faktor supaya perancangan awal seperti yang telah diunjurkan BN terdahulu diteruskan.

“Antaranya adalah untuk meningkatkan lagi penghantaran kargo dari utara berbanding ke selatan kerana di kawasan selatan sudah mempunyai pelabuhan lain seperti Pelabuhan Tanjung Pelepas di Johor.

“Kita juga ingin melihat ECRL yang jajarannya melalui Gombak akan dilaksanakan kerana ini akan menghasilkan integrasi dengan sistem aliran Keretapi Tanah Melayu (KTM) dan LRT,” katanya dalam satu kenyataan, hari ini.

Sebelum ini, Pejabat Perdana Menteri (PMO) ketika pemerintahan Pakatan Harapan (PH) mengumumkan projek ECRL akan disambung semula pada kos lebih rendah susulan pemeteraian perjanjian tambahan (SA) antara Malaysia Rail Link Sdn Bhd (MRL) dan China Communications Construction Company Ltd (CCCC).

Menurut PMO, kos pembinaan Fasa 1 dan 2 ECRL dikurangkan kepada RM44 bilion, pengurangan sebanyak RM21.5 bilion daripada kos asalnya RM65.5 bilion.

Mengulas tindakan PH itu, Wan Rosdy berkata, apabila kerajaan tersebut mengumumkan bahawa projek ini akan dikurangkan kos dengan perubahan-perubahan yang sedikit, ia adalah satu perkara yang amat merugikan.

Ini kerana, katanya, Pahang telah pun mengambil langkah untuk menyediakan tanah bagi melengkapkan projek ini.

“Pada tahun 2019, sebanyak 1,394.4 hektar tanah yang merangkumi 232.5km jarak perjalanan yang merentasi Bentong, Temerloh, Bera, Maran dan Kuantan telah pun dalam proses untuk diambil alih,” katanya.

Dalam pada itu, beliau berkata, dengan adanya ECRL mengikut pelan asal, ia akan membuka peluang pekerjaan kepada anak-anak Pahang.

“Semestinya ledakan ekonomi akan berlaku sekali gus memberikan manfaat kepada rakyat negeri ini apabila siapnya infrastruktur ini,” katanya.

Projek ECRL bernilai RM44 bilion itu adalah sepanjang 640 kilometer dari Kota Bahru ke Pelabuhan Klang.

Ia merangkumi 14 stesen penumpang, lima stesen gabungan penumpang dan fret, selain satu stesen fret, yang mana tujuh daripadanya terletak di Pahang.

Keseluruhan projek disasarkan siap menjelang Disember 2026.


Peniaga dalam talian juga perlu bayar zakat jika cukup syarat

KUALA LUMPUR, 17 Rabiulakhir 1443H, Isnin – Peniaga dalam talian, ejen pesan hantar (dropship) dan mereka yang terlibat dalam perniagaan secara dalam talian adalah golongan yang layak dikenakan zakat perniagaan, kata Penolong Pengurus Besar Dakwah Zakat, Pusat Pungutan Zakat Majlis Agama Islam Wilayah Persekutuan (PPZ-MAIWP) Khairul Azhar Samsudin.

Beliau berkata peniaga-peniaga kecil perlu melaksanakan tanggungjawab zakat mereka ke pejabat PPZ-MAIWP sekiranya cukup syarat dan nisabnya.

“Dalam tempoh pandemik ini kita dapat lihat bahawa antara sektor ataupun industri yang agak melonjak adalah mereka yang terlibat dengan perniagaan dalam talian,” katanya dalam sesi temu bual yang bertajuk ‘Zakat Mengisi Perut Orang Lain’ melalui Google Meet.

Khairul Azhar berkata zakat perniagaan berbeza dengan zakat pendapatan ataupun zakat individu kerana golongan yang wajib membayar zakat perniagaan akan diberikan rebat cukai dan ia termaktub dalam Akta Cukai Pendapatan 1967.

“Kelebihan bagi mereka yang membayar zakat perniagaan adalah zakat ini terhad kepada 2.5 peratus kepada pendapatan agregat sesebuah syarikat,” katanya.

Syarikat yang mempunyai pemilikan usaha sama dengan orang yang bukan Islam pula hanya perlu membayar mengikut pecahan pemilikan bagi pemilik beragama Islam sahaja.

“Sebagai contoh, dalam syarikat A terdapat dua pemegang saham Abu dan Ah Chong jadi kedua-duanya mempunyai ekuiti 50 peratus dalam syarikat A.

“Secara kesimpulannya, zakat dalam perniagaan ini dikira ke atas Abu sahaja iaitu 50 peratus, kita tidak mengambil kira ke atas Ah Chong kerana syarat wajib zakat tersebut ia haruslah beragama Islam,” katanya.

Sehubungan itu, Khairul Azhar menyeru orang ramai yang layak membayar zakat perniagaan agar melaksanakan tanggungjawab mereka kerana zakat merupakan nadi dalam menggerakkan ekonomi kepada pemberi dan penerima zakat.

Katanya, penerima zakat akan mendapat pelbagai skim bantuan antaranya skim bantuan perniagaan bagi membantu bukan sahaja mereka dan keluarga malah dalam masa yang sama dapat menyumbang kepada ekonomi negara.

Pada 15 November lepas, PPZ-MAIWP telah melancarkan kempen Year End Zakat YEZ bertujuan menggalakkan orang ramai menyegerakan tanggungjawab berzakat selewat-lewatnya pada 31 Disember ini, bagi mendapatkan rebat cukai pendapatan taksiran 2021 dan menikmati lebih 1,200 hadiah menarik. – Bernama


Mimpi buruk ultra kiasu jadi kenyataan

TAHNIAH! Kemenangan ini turut menunjukkan bahawa rakyat Sabah menerima Muafakat Nasional (MN) dan Perikatan Nasional (PN).

Keterbukaan rakyat Sabah sudah jelas menunjukkan kematangan mereka dalam berpolitik, yang mana ia perlu dicontohi oleh Semenanjung. Bumiputera Sabah semuanya adalah saudara kita. Ketuanan Bumiputera perlu ditegakkan oleh PN daripada diperkosa ultra kiasu.

Nampaknya mimpi buruk ultra kiasu menjadi kenyataan dengan kemenangan Perikatan Nasional (PN) dalam PRN Sabah.

Ketika ultra kiasu ini berkempen dalam bahasa Cina, pemimpin ultra kiasu bermimpi buruk bahawa Bung Moktar Radin dan Musa Aman daripada menjadi Ketua Menteri dan Yang di-Pertua Negeri. Ultra kiasu ini turut menggesa rakyat Sabah menolak PN dan mengundi Warisan Plus bagi menghalang mimpi buruknya itu.

Akhirnya, mimpi buruk ini ternyata menjadi kenyataan. Bermimpilah lagi. Mudah-mudahan mimpi buruk itu akan berulang ketika PRU15 yang bakal menjelang

Perdana Menteri (PM) dalam kempen PRN Sabah, mengatakan bahawa PRU15 berlangsung secepat mungkin, jika kemenangan berpihak kepada PN.

Nampaknya, semua itu menjadi kenyataan. PRU15 tidak lama lagi.

Maka, bubarkanlah segera Parlimen, pasti apa yang berlaku di Sabah, akan merebak ke seluruh negeri.

Tidak mustahil, seluruh negeri, termasuk Selangor akan jatuh kepada PN. Pulau Pinang mungkin ada sukar, tetapi tidak mustahil.

Parti menumpang tuah PN iaitu MCA, kalah teruk kesemua kawasan yang ditandingi.

Ini memberikan isyarat bahawa parti ini sudah tidak relevan lagi. Menumpang kasih orang di kawasan majoriti Melayu.

Kalau pimpinan PN tidak sedar lagi, tidak tahulah, MCA sudah tidak relevan lagi.

Kawasan majoriti Melayu di Semenanjung selepas ini mesti ditandingi oleh orang Melayu bagi menambah kerusi PN, untuk mendapat dua pertiga, jika boleh.

Kejayaan ini menunjukkan bahawa PH mula ditolak oleh rakyat.

Tahniah PAS kerana mengambil keputusan tidak bertanding. Mudah-mudahan ada seorang dua muka PAS yang akan dilantik menjadi Exco, baharu ultra kiasu tahu langit itu tinggi atau rendah.

Nasihat saya kepada Ketua Menteri baharu, jika ditakdirkan adalah seperti mimpi buruk ultra kiasu, jalankanlah tugas dengan penuh integriti. Jangan lakukan kesilapan lagi seperti yang pernah berlaku sebelumnya. Kawal isteri, agar tidak campur tangan dalam urusan kerajaan negeri.

Sokongan rakyat Sabah sudah cukup kuat untuk memberikan kemenangan besar kepada PN dalam PRU15.

Sebab itu, pembahagian kerusi dalam MN dan PN amat penting sekali dalam PRU15. Jika ego yang menjadi sandaran, terus merebut kuasa, maka tunggulah akibatnya

Kemenangan tipis, harap-harap tidak berlaku lagi lompat katak. Jika berlaku juga, goyang lagi kerajaan negeri Sabah.

Prof Dr Ridhuan Tee Abdullah


Kalimah Allah: 18 NGO Islam Melaka serah memorandum bantahan esok

BANGI, 14 Syaaban 1442H, Ahad – Satu memorandum bantahan akan diserahkan gabungan NGO-NGO Islam negeri Melaka esok, berhubung isu penggunaan kalimah Allah di dalam bahan terbitan orang bukan Islam.

Memorandum yang diwakili 18 NGO Islam itu akan diserahkan kepada Majlis Agama Islam Melaka (MAIM) jam 12 tengah hari.

Penyerahan itu akan diwakili Yang di-Pertua Ikatan Muslimin Malaysia (ISMA) Melaka Tengah, Dr Khair Razlan Othman.

Memorandum yang mengemukakan tujuh cadangan itu antaranya mengesyorkan MAIM memohon kepada Mahkamah Rayuan untuk kebenaran mencelah dalam prosiding rayuan kes kalimah Allah serta melantik peguam berkaliber mewakili majlis itu.

“Menubuhkan satu jawatankuasa teknikal bagi mengkaji semua undang-undang sama ada Perlembagaan Persekutuan atau pun undang-undang Syariah dalam negeri Melaka supaya dipinda dan tidak memberi ruang kepada sebarang cabaran pada masa akan datang seterusnya menjamin keabsahan Islam.

“Bekerjasama rapat dan berganding bahu dengan Majlis Agama Islam Negeri-Negeri, mufti-mufti dan entiti agama di negeri lain bagi tujuan mempertahankan perundangan Syariah dan mahkamah Syariah,” menurut memorandum.

Selain itu, gabungan NGO berkenaan turut mencadangkan Komiti Permuafakatan NGO Islam (KPNI) diwujudkan sebagai medium perbincangan serta pemerkasaan umat Islam di negeri Melaka.

MAIM juga disaran menubuhkan jawatankuasa bertindak segera yang memberi fokus kepada sebarang bentuk ancaman, perancangan dan tindakan agresif pihak tertentu untuk melemahkan kedudukan Islam.

“Memohon pihak MAIM menjalankan tugas proaktif membuat penjelasan atau kenyataan umum tentang isu kalimah Allah serta menghebahkan fatwa-fatwa kerajaan negeri sedia ada berkenaan isu tersebut.

“Bekerjasama erat dengan NGO Islam serta membuka ruang dialog pada kekerapan tertentu agar mendapat maklum balas lebih tepat dan pantas daripada penggerak-penggerak di lapangan,” katanya.

Selain ISMA, memorandum itu turut disertai Pertubuhan-Pertubuhan Pembela Islam (PEMBELA), Persatuan Belia Islam Nasional (PEMBINA), Ikatan Guru-Guru Muslim Malaysia (i-Guru) dan Persatuan India Muslim Melaka (PIMM).

Sebelum ini, Mahkamah Tinggi memutuskan penganut agama Kristian boleh menggunakan kalimah Allah dan tiga perkataan lain, dalam penerbitan agama itu, untuk pendidikan dalam komuniti mereka.

Selain kalimah Allah, penggunaan perkataan iaitu solat, Kaabah dan Baitullah juga dibenarkan kepada orang Kristian.

Bagaimanapun, Kementerian Dalam Negeri dan Kerajaan Malaysia telah memfailkan rayuan terhadap keputusan itu kepada Mahkamah Rayuan pada 15 Mac lalu.


PKP dilanjutkan sehingga 18 Februari

KUALA LUMPUR, 20 Jamadilakhir 1442H, Selasa – Perintah Kawalan Pergerakan (PKP) 2.0 yang sedang dilaksanakan di seluruh negara kecuali Sarawak, yang dijadualkan berakhir pada 4 Februari ini, dilanjutkan dua minggu lagi sehingga 18 Februari depan.

Menteri Kanan (Kluster Keselamatan) Datuk Seri Ismail Sabri Yaakob berkata keputusan itu diambil atas penilaian risiko dan nasihat daripada Kementerian Kesihatan Malaysia (KKM) yang menyaksikan trend peningkatan kes di semua negeri.

Perkara itu diputuskan pada Mesyuarat Khas Majlis Keselamatan Negara Mengenai Perintah Kawalan Pergerakan (PKP) hari ini, katanya pada sidang media perkembangan PKP di Wisma Pertahanan di sini, hari ini.

“KKM mengesahkan kes harian di kesemua negeri-negeri ini masih menunjukkan trend peningkatan dengan kadar positivitinya dalam kluster adalah 20 hingga 40 peratus, malah penularan sporadik dalam komuniti juga tinggi yang melibatkan warga negara dan juga yang bukan warganegara.

“Sidang khas hari ini bersetuju untuk melanjutkan PKP 2.0 di seluruh negara bermula dari 5 hingga 18 Feb kecuali kawasan-kawasan di Sarawak yang telah diisytiharkan di bawah PKP Bersyarat (PKPB),” katanya.

Beliau berkata Prosedur Operasi Standard (SOP) yang sama masih digunakan termasuklah larangan rentas negeri dan tiada aktiviti sosial dibenarkan.

“Setiap keputusan dibuat adalah berdasarkan data yang dikeluarkan oleh KKM… apabila kita buka rentas negeri satu ketika dulu, ianya telah menyumbang kepada peningkatan kes positif COVID-19, terdapat 31 kluster yang berkaitan dengan rentas negeri,” katanya.

Bagaimanapun, Ismail Sabri berkata terdapat SOP yang bakal diperketatkan lagi, sebagai contoh mengehadkan jumlah orang masuk ke dalam pasar raya bagi mengelakkan berlakunya perkumpulan ramai.

“Serentak dengan sambungan PKP ini kita akan meneruskan SOP-SOP yang lebih ketat lagi yang akan dikeluarkan oleh MKN,” katanya.

Dalam pada itu, beliau berkata MKN sedang mengkaji serta menimbang permohonan dan rayuan sektor-sektor perniagaan yang tidak dibenarkan beroperasi agar mereka boleh membuka semula perniagaan. – Bernama


Letupan di pasar Gaza ragut 1 nyawa, puluhan lagi cedera

GAZA, 12 Zulhijjah 1442H, Khamis – Seorang maut manakala 10 yang lain cedera apabila berlaku letupan di sebuah pasar sehingga menggegarkan Bandar Gaza.

Warga Palestin yang terbunuh dalam letupan itu dikenal pasti oleh penduduk bandar sebagai Atta Saqallah.

Sebilangan mangsa yang cedera parah akibat insiden letupan di pasar Zawiya hari ini dibawa ke Hospital Shifa untuk mendapatkan rawatan.

Kementerian Dalam Negeri dikendalikan Pergerakan Perjuangan Islam Palestin – Hamas – berkata, letupan berlaku di sebuah rumah bertingkat di pasar Zawiya, menyebabkan bangunan runtuh.

Bahkan rumah dan kedai yang berdekatan juga mengalami kerosakan.

Jurucakap kementerian, Iyad al-Buzum berkata, pasukan polis, pertahanan awam dan ambulans telah digerakkan ke kawasan kejadian.

Punca letupan belum jelas dan pihak berkuasa tempatan telah membuka siasatan berhubung keadaan itu.

Pasukan pertahanan awam dalam satu kenyataan berkata, kebakaran berlaku di sebuah kedai pengedar gas di bawah bangunan tiga tingkat.

Video daripada lokasi kejadian yang disiarkan di media sosial menunjukkan kepulan asap hitam tebal serta kerosakan besar yang berlaku pada struktur berdekatan. – Agensi


Pekebun haram dibiarkan selesa! Kerajaan tak adil, double standard?

Oleh Siti Hafidah Abd Ghaffar

BANGI, 16 Rabiulawal 1442H, Isnin – Isu penerokaan dan penanaman durian di atas tanah kerajaan serta hutan simpan di daerah Pahang yang masih belum menemui titik noktah menimbulkan kekeliruan serta tanda tanya kepada rakyat.

Seharusnya pekebum haram jangan dibiarkan selesa kerana akan menampakkan seperti berlakunya ‘double standard’ dalam perundangan.

Sehubungan itu, Pertubuhan Pembela-Pembela Islam Malaysia (PEMBELA) menyarankan, kerajaan negeri dan Pusat bersatu dalam memperjuangkan isu berkenaan.

Naib Pengerusinya, Ustaz Masrizi Sat menegaskan, barisan peguam PEMBELA bersedia membantu pihak kerajaan negeri atau Pusat sekiranya diminta berbuat demikian.

“Suatu tindakan bersepadu mesti dibuat sama ada dalam aspek perundangan, bidang kuasa yang jelas di antara pihak kerajaan negeri dan Jabatan Hutan di peringkat Pusat sehinggalah kepada penyatuan kekuatan penyiasatan penguatkuasa Pentadbir Tanah dan Galian (PTG), Jabatan Hutan dan Suruhanjaya Pencegahan Rasuah Malaysia (SPRM).

“…dalam mengambil tindakan kepada penceroboh tanah dengan tegas, berani, telus dan adil walaupun melibatkan pihak atasan yang berpengaruh dan berkepentingan,” katanya ketika dihubungi Ismaweb.net, hari ini.

Dalam pada itu, Ustaz Masrizi Sat berkata, dari sumber maklumat yang diterima olehnya terdapat syarikat pemaju atau penceroboh tanah kerajaan jadi berani dan kuat kerana menggunakan nama individu berpengaruh termasuk di kalangan orang politik serta pihak kerabat istana.

“Justeru, PEMBELA menyarankan oleh kerana hutan yang diceroboh melibatkan banyak tanah di bawah kawalan Jabatan Perhutanan, maka adalah wajar jika kuasa pengawalan tanah diberikan hak kepada kerajaan negeri Pahang bagi menyelesaikan kes pencerobohan yang berlaku agar dapat dibuat pemutihan dengan seberapa segera.

“Jika tidak tegas kerajaan dianggap bersubahat dengan pihak berkepentingan,” katanya.

Terdahulu, mahkamah menetapkan 9 Disember untuk keputusan permohonan semakan kehakiman 110 penanam durian Musang King di Raub dan membenarkan perintah penggantungan terhadap notis pengosongan yang sepatutnya berakhir pada Rabu lalu, disambung sehingga tarikh sama.

Mahkamah diberitahu 110 penanam durian Musang King terbabit tidak mempunyai locus standi (hak di sisi undang-undang) untuk memfailkan permohonan mendapatkan kebenaran semakan kehakiman terhadap keputusan kerajaan negeri Pahang supaya mereka mengosongkan kebun.


Kerajaan negeri minta mangsa ribut segera buat laporan polis

KANGAR, 28 Syawal 1443H, Ahad – Mangsa ribut diminta agar segera membuat laporan polis bagi memudahkan urusan mendapatkan bantuan daripada kerajaan negeri.

Exco Kebajikan dan Bantuan Bencana negeri, Ruzaini Rais berkata, Jabatan Kebajikan Masyarakat, Majlis Agama Islam dan Adat Istiadat Melayu Perlis (MAIPs) dan agensi berkaitan telah melakukan tinjauan dan mengenal pasti bantuan yang diperlukan oleh mangsa.

“Sehingga kini kami menerima laporan 50 buah rumah yang mengalami kerosakan akibat ribut yang melanda petang semalam dan pagi tadi,” katanya kepada Bernama hari ini.

Beliau berkata, antara kawasan yang terjejas ialah Kuala Perlis, Pauh, Ulu Pauh, Padang Siding, Batu Bertangkup, Sungai Padang, Kayang, Titi Tinggi, Batu Hampar dan Alor Tampang.

Turut terjejas ialah Simpang Sanglang, Padang Keria, Sungai Baru, Simpang Empat, Guring, Sungai Padang dan Behor Empiang.

Sementara itu, Ketua Pegawai Eksekutif MAIPs, Mohd Nazim Mohd Noor berkata, pihaknya dan agensi berkaitan kini giat mengenal pasti taksiran kerosakan.

“Ribut kedua berlaku sekali lagi petang ini di Arau dan kita sedang berusaha memindahkan sebuah keluarga ke kawasan yang selamat,” katanya. – Bernama


Mesir buka sempadan Rafah hingga Sabtu

KAHERAH, 17 Muharram 1443H, Khamis – Mesir membuka kembali persimpangan Rafah di sempadannya dengan Semenanjung Gaza untuk laluan satu arah selama tiga hari, bermula Khamis.

Sumber keselamatan memaklumkan, pembukaan pintu sempadan itu bagi membolehkan rakyat Palestin yang terkandas untuk kembali ke kawasan kecil pantai.

Barang dan bantuan dari Mesir juga akan dibenarkan masuk ke Semenanjung Gaza, kata sumber itu.

Isnin lalu, Mesir menutup persimpangan Rafah sehingga ke satu tempoh yang dimaklumkan kelak, atas alasan keselamatan berikutan ketegangan yang berlaku antara Israel dan Pergerakan Perjuangan Islam Palestin (Hamas) pada Sabtu lalu.

Rafah adalah satu-satunya persimpangan antara Mesir dan Gaza, di mana sekatan penjajah Israel telah menghalang kemasukan serta pergerakan barang dan penduduk selama bertahun-tahun.

Mesir terus membuka laluan persimpangan itu setelah konflik 11 hari antara Israel dan Hamas pada Mei lalu, bagi memudahkan penghantaran bantuan serta bahan binaan setelah gencatan senjata antara kedua pihak dilaksanakan. –  Agensi


Pulau Batu Puteh: Apandi dakwa Tun M sembunyi hakikat sebenar

BANGI, 16 Rabiulawal 1443H, Sabtu – Bekas Peguam Negara, Tan Sri Mohamed Apandi Ali mendakwa Tun Dr Mahathir Mohamad menyembunyikan hakikat sebenar bahawa status pemilikan Pulau Batu Puteh masih boleh dicabar.

Terdahulu, bekas Perdana Menteri itu mengatakan bahawa Malaysia dan Singapura sudah berjanji untuk menerima apa sahaja keputusan yang dibuat oleh Mahkamah Keadilan Antarabangsa (ICJ) berhubung kes itu.

Apandi berkata, walaupun Malaysia sudah berjanji dengan Singapura untuk tidak membuat rayuan selepas ICJ membuat keputusan, itu tidak bermakna rayuan langsung tidak boleh dilakukan.

Katanya lagi, statut ICJ dengan jelas menerangkan bahawa mereka tidak menghalang mana-mana pihak untuk membuat rayuan terhadap keputusan asal.

“Memanglah Malaysia dan Singapura bersetuju dengan keputusan ICJ, tetapi peruntukan artikel dalam status ICJ sendiri menyebut, jikalau tidak berpuas hati dengan keputusan itu, bolehlah membuat permohonan dan mengkaji semula keputusan itu dalam tempoh 10 tahun.

“Jadi, menurut undang-undang itu sendiri kita boleh membuat semakan semula jika ada keterangan atau bukti baharu,” katanya seperti dilapor Utusan Malaysia, hari ini.

Bagaimanapun, Apandi yang mempengerusikan Pasukan Petugas Khas bagi tujuan semakan semula undang-undang berhubung Pulau Batu Puteh hanya akan membuat kenyataan mengenai perkembangan terkini selepas persidangan diadakan secara rasmi.

Sebelum ini dilaporkan, Kabinet akan menubuhkan sebuah pasukan petugas khas bagi tujuan semakan semula undang-undang berkenaan isu Pulau Batu Puteh.

Perdana Menteri, Datuk Seri Ismail Sabri Yaakob berkata, pasukan petugas khas itu akan membuat kajian menyeluruh, meneliti dan mencadangkan pilihan yang bersesuaian, dengan mendapatkan pandangan daripada pakar undang-undang antarabangsa.

Katanya, usaha itu bertujuan untuk menyemak semula undang-undang berkenaan permohonan semakan dan pentafsiran berhubung kes Pulau Batu Puteh.


Gesa wujud Tribunal Khas hukum jenayah Russia ke atas Ukraine

KYIV, 15 Zulhijjah 1443H, Jumaat – Presiden Volodymyr Zetensky menggesa tribunal khas dibentuk bagi menghukum Russia susulan jenayah perang yang dilakukan terhadap Ukraine.

Beliau merujuk kepada serangan peluru berpandu ke atas Ukraine termasuk membedil bandar Vinnytsia, semalam yang menyebabkan bangunan kediaman, pusat perubatan dan juga hub pengangkutan.

“Ini merupakan tindakan berani pengganas Russia, penduduk biasa tidak mampu berbuat demikian.

“Russia bertindak tanpa berfikir panjang, lapan peluru berpandu dan dua daripadanya meletup di bandar.

“Setakat ini 20 penduduk meninggal dunia, tiga daripada kanak-kanak dan sejumlah yang lain mengalami kecederaan,” katanya dalam ucapan berkenaan.

Beliau menegaskan sanggup melakukan apa sahaja sebagai menyokong tribunal khas bagi memastikan keadilan dan hukuman dapat dilakukan kepada mereka yang bertanggungjawab dalam perang terbesar di Eropah ini sejak Perang Dunia Kedua.

Zelensky berkata, pihaknya kini sedang merekod semua tindakan jenayah Russia dengan mengumpul semua bukti supaya boleh diterima di mahkamah.

“Prinsip hukuman yang tidak dapat dielakkan mesti digunakan dalam perkara ini dan ia hanya boleh dipastikan oleh Tribunal Khas mengenai pencerobohan terhadap Ukraine,” katanya.

Mac lalu, ICC melancarkan siasatan terhadap jenayah perang di Ukraine, hanya beberapa hari selepas Moscow memulakan pencerobohannya.

Mahkamah menganjurkan persidangan minggu ini yang menghimpunkan puluhan negara yang bersedia menyumbang kepada penyiasatan dan persiapan untuk mengumpul bukti.

“Kebenaran kini terbukti apabila kanak-kanak, warga emas dan semua penduduk hidup dalam ketakutan,” kata Pendakwa Raya ICC, Karim Khan.


Pemuda BN mahu 30 peratus calon muda tanding PRN

JOHOR BAHRU, 27 Zulkaedah 1444H, Jumaat – Pemuda Barisan Nasional (BN) berharap sekurang-kurangnya 30 peratus daripada calon Pilihan Raya Negeri (PRN) akan datang daripada sayap pemuda komponennya.

Naib Ketua Pemuda UMNO, Mohd Hairi Mad Shah berkata, ini adalah kuota yang sama diminta oleh sayap pemuda gabungan itu ketika Pilihan Raya Umum Ke-15 (PRU15).

“Adalah penting untuk mengemukakan kerusi untuk orang muda, termasuk dari sayap Puteri, dalam pilihan raya.

“Bukan kita mahu memperlekehkan ahli politik lama, tetapi golongan mudalah yang akan menentukan masa depan generasi akan datang,” katanya.

Hairi berkata, beliau juga sudah bertemu dengan jentera pemuda di enam negeri yang akan menghadapi pilihan raya.

“Apabila saya menerima input mereka mengenai pilihan raya, saya akan bawa ke hadapan kepada pimpinan dan pengarah pilihan raya gabungan itu,” katanya.

Mengenai kerjasama dengan Pakatan Harapan, Hairi berkata, ia bukan satu isu.

“Ada segelintir pihak berkata sukar bagi Barisan untuk bekerjasama dengan Pakatan, tetapi saya tidak fikir akan wujud sebarang kesukaran untuk bekerjasama bagi memastikan kestabilan kerajaan perpaduan.

“Barisan mempunyai sayap pemuda sendiri dan begitu juga Pakatan. Apabila digabungkan, sayap pemuda kedua-dua pakatan ini sudah lebih 60 tahun berada dalam kerajaan dan pembangkang.

“Gabungan Pakatan dan Barisan dengan pengalaman masing-masing berada dalam kerajaan dan pembangkang menjadikan kerajaan sedia ada yang kuat,” katanya.

Kedah, Pulau Pinang, Selangor, Negeri Sembilan, Terengganu dan Kelantan adalan antara negeri yang bakal mengadakan PRN tidak lama lagi.

Setakat ini, Kerajaan Kelantan akan membubarkan Dewan Undangan Negeri (DUN) pada 22 Jun ini, manakala Kedah pula sudah mengemukakan cadangan pembubaran pada 28 Jun.


COVID-19 sebabkan 71 rakyat Itali bunuh diri

ROM, 20 Muharram 1442H, Selasa – Sebanyak 71 kes bunuh diri dan 46 kes percubaan untuk membunuh diri yang dikaitkan dengan kesan penularan pandemik COVID-19 dilaporkan berlaku di Itali sejak Mac lalu.

Data itu didedahkan, dalam satu kajian mengenai kesan COVID-19 terhadap kesihatan mental di negara ini yang disampaikan semasa persidangan di Rome’s University of La Sapienza.

Kajian yang dilakukan oleh persatuan psikologi kebangsaan itu mendapati, bukan hanya krisis ekonomi yang membebankan penduduk bahkan kesan terhadap keadaan mental turut dirasai rakyat Itali.

Isu-isu seperti penjarakan sosial dan stigma terhadap mereka yang menghidap penyakit itu telah menyebabkan ketidakselesaan pada sejumlah penduduk.

Kajian oleh persatuan psikologi kebangsaan turut memberi amaran bahawa penjarakan sosial serta pengasingan memberi dampak besar kepada ramai rakyat Itali.

Sementara itu, Kementerian Kesihatan mengumumkan jumlah kes COVID-19 baharu di Itali menurun lagi semalam, menjadi sekitar 1,100 berbanding 1,300 pada hari Ahad.

Perdana Menteri, Giuseppe Conte menandatangani keputusan baru yang melanjutkan keadaan darurat di negara itu hingga 30 September.

Peraturan ini bagi memastikan langkah-langkah yang ada di negara tersebut termasuk pemakaian pelitup muka dan semua sekatan perjalanan berlaku. – Agensi


iGuru kecam Jiao Zong sebar semula propaganda pelampau

Oleh Athirah Huda Zalhe

BANGI, 25 Zulhijjah 1441H, Sabtu – Ikatan Guru-Guru Muslim Malaysia (iGuru) mengecam tindakan pertubuhan radikal, Jiao Zong memuat naik propaganda dan sejarah perjuangan pelampau, Lim Lian Geok.

13 Ogos lalu, Jiao Zong menerusi kenyataan di Facebook, menyiarkan semula sejarah perjuangan mendiang Lim Lian Geok, yang lantang menolak penstrukturan semula sekolah menengah Cina.

Lian Geok pernah mengingatkan semua orang Cina bahawa sekolah menengah Cina adalah kubu pertahanan budaya mereka.

Disebabkan kelantangan itu, kerajaan telah melucutkan taraf kewarganegaraan Lian Geok dan membatalkan sijil kelayakan perguruannya.

Ucapan Lian Geok iaitu “langit di atas kepala, bumi di bawah kaki saya, saya Lim Lian Geok tidak pernah menyerah kalah! Hidup dengan bermaruah! Saya tidak pernah melarikan diri,” – telah dianggap epik dan modal pembakar semangat perjuangan pendidikan Cina.

Presiden iGuru Ustaz Mohd Azizee Hasan berkata, Jiao Zong sengaja menyebarkan semula ucapan berbaur hasutan Lian Geok – seorang pejuang kepada pendidikan Cina dan penentang sistem pendidikan kebangsaan.

Katanya, ucapan Lian Geok itu menunjukkan sikap rasisnya menebal, bahkan angkuh untuk akur kepada sistem pendidikan kebangsaan.

“Ia juga menunjukkan kekentalan Lian Geok untuk terus memperjuangkan agenda pendidikan Cina dan tidak bertolak ansur dalam hal yang menggugat kedudukan sekolah Cina.

“Beliau juga kononnya bermati-matian mempertahankan (sekolah Cina) demi memastikan survival pendidikan Cina di negara ini,” katanya kepada Ismaweb.net, hari ini.

Menyifatkan ucapan Lian Geok berbaur hasutan, beliau bimbang tindakan Jiao Zong menyiarkannya semula boleh mengundang perpecahan dalam kalangan rakyat Malaysia.

“Ini kerana dia (Lian Geok) menolak konsep asimilasi pendidikan dan tidak menjunjung semangat Rukun Negara.

“Kesan jangka panjang juga akan mewujudkan dualisme pendidikan dan polarisasi kaum,” katanya.


Taufan Khanun badai Taiwan, sekolah dan pasar ditutup

TAIPEI, 16 Muharram 1445H, Khamis – Taiwan akan menutup operasi pasar dan menangguhkan sesi persekolahan di bahagian utara pulau itu, termasuk di Taipei pada Khamis susulan Taufan Khanun yang dijangka melepasi amaran banjir serta angin kencang.

Taufan Khanun – yang dikategorikan biro cuaca Taiwan di tahap kedua terkuat – perlahan-lahan menuju ke arah pantai timur lautnya dengan kelajuan angin maksimum 209 kilometer sejam.

Ribut itu membadai destinasi pelancongan popular di Jepun, Okinawa menyebabkan bekalan elektrik lebih 200,000 isi rumah pada pagi Rabu terputus dan mengakibatkan satu nyawa terkorban.

Bandar utara termasuk New Taipei, Keelung, Yilan dan ibu negara akan menutup perniagaan serta sekolah pada Khamis.

Pasaran saham dan pertukaran mata wang asing Taiwan juga akan ditutup.

Jumlah hujan sehingga 0.6m diramalkan di tengah pergunungan Taiwan, manakala 0.3m hujan dijangka di pergunungan berhampiran Taipei.

Taufan Khanun sedang bergerak merentasi lautan dari arah barat dan dijangka melepasi pantai utara Taiwan lewat hari ini, sebelum dijangka membuat pusingan ke timur laut pada Jumaat.

Hampir 30 penerbangan domestik dan antarabangsa telah dibatalkan, selain perkhidmatan feri juga digantung pada Khamis.

Menurut kementerian pertahanan, pusat tindak balas kecemasan telah ditubuhkan kerajaan Pusat dan ratusan anggota tentera dikerahkan bersiap sedia di bandar-bandar utara.- Agensi


Dos penggalak ke-2: Tempah janji temu di MySejahtera mulai hari ini

BANGI, 20 Ramadan 1443H, Jumaat – Kementerian Kesihatan hari ini mengeluarkan mekanisma pelaksanaan pemberian dos penggalak kedua kepada segelintir kelompok penerima pertama membabitkan warga emas dengan komorbiditi berisiko tinggi dan pengembara ke luar negara.

Mekanisma itu turut merangkumi pemberian dos tambahan kepada individu berumur 12 tahun hingga 17 tahun yang berisiko tinggi dan dalam kategori ‘moderate or severe immunocompromised’.

Menterinya, Khairy Jamaluddin berkata, pemberian dos penggalak kedua vaksin Pfizer adalah bagi individu berumur 60 tahun dan ke atas yang berisiko tinggi.

Bagaimanapun, individu dalam kategori umur berkenaan yang sihat perlu berbincang dengan pengamal perubatan untuk pertimbangan jika ingin mengambil dos penggalak kedua, katanya.

Beliau berkata, kriteria penerima dos penggalak kedua mestilah berumur 60 tahun ke atas dan menerima dos penggalak pertama sekurang-kurangnya empat hingga enam bulan lalu.

“Bagi individu yang telah lengkap mengambil dos penggalak pertama dan didapati mengalami jangkitan COVID-19, mereka layak menerima dos penggalak kedua selepas selang masa tiga bulan pulih sepenuhnya,” katanya dalam kenyataan, hari ini.

Menurut Khairy, individu yang memenuhi kriteria itu boleh membuat tempahan janji temu di Pusat Pemberian Vaksin (PPV) disenaraikan dalam aplikasi MySejahtera mulai hari ini.

“Individu yang sedang dalam rawatan di hospital kerajaan atau hospital swasta yang telah beroperasi sebagai PPV, boleh diberikan dos penggalak kedua secara opportunistik.

“Individu memenuhi kriteria boleh datang secara walk-in di mana-mana PPV yang masih beroperasi dan pusat jagaan warga emas boleh membuat permohonan bagi mendapat dos penggalak kedua ke Pejabat Kesihatan Daerah berhampiran,” katanya.

Bagi pemberian dos tambahan remaja, beliau berkata, kriteria kelayakan membabitkan individu berumur 12 hingga 17 tahun yang berada dalam kategori ‘moderate or severe immunocompromised’.

“Individu boleh menerima dos tambahan sekurang-kurangnya 28 hari selepas menerima dos terakhir siri primer.

“Bagi individu yang telah lengkap mengambil dos primer dan didapati mengalami jangkitan COVID-19, mereka layak menerima dos tambahan selepas selang masa tiga bulan pulih sepenuhnya,” katanya.

Khairy berkata, individu yang sedang dalam rawatan di hospital kerajaan, hospital swasta atau klinik pakar kanak-kanak swasta, klinik kesihatan dengan pakar yang telah menjadi PP, boleh diberikan dos tambahan secara opportunistik di fasiliti tersebut.

“Bagi fasiliti yang tidak beroperasi dengan PPV, pakar yang merawat perlu melaksanakan Pre-Vaccination Assesment (PVA) dan seterusnya merujuk ke hospital kerajaan, hospital swasta, klinik pakar kanak-kanak swasta atau klinik kesihatan dengan pakar yang beroperasi sebagai PPV.

“Bagi remaja yang layak tetapi tidak ditawarkan dos tambahan, mereka boleh dibawa berjumpa pakar perubatan yang merawat untuk menjalani PVA dan seterusnya dirujuk ke hospital kerajaan, hospital swasta, klinik pakar kanak-kanak swasta atau klinik kesihatan dengan pakar yang beroperasi sebagai PPV,” katanya.

Sementara itu, beliau berkata, individu berumur 18 tahun dan ke atas yang ingin ke luar negara boleh diberikan dos penggalak kedua selang masa sekurang-kurangnya satu bulan daripada dos penggalak pertama, bagi memenuhi syarat-syarat keperluan memasuki negara yang dilawati.

Katanya, mereka boleh hadir secara terus tanpa janji temu di PPV yang masih beroperasi dengan membawa dokumen sokongan berkaitan seperti bukti tiket penerbangan atau dokumen perjalanan.


Salah guna dadah: 327 pegawai, anggota polis ditahan

KUALA LUMPUR, 12 Jamadilawal 1442H, Ahad – Polis Diraja Malaysia (PDRM) merekodkan sejumlah 327 tangkapan anggota pasukan keselamatan itu termasuk pegawai yang terlibat dalam kegiatan penyalahgunaan dadah menerusi Op Duri bagi tempoh Januari hingga Oktober tahun ini.

Pengarah Jabatan Siasatan Jenayah Narkotik (JSJN) Bukit Aman Datuk Razarudin Husain berkata menerusi maklumat risikan serta aduan, tangkapan itu menunjukkan trend penurunan selepas 566 individu ditahan pada tahun lepas.

Beliau berkata antara kes penyalahgunaan dadah itu ialah membekalkan, memiliki, keputusan ujian air kencing positif dan Langkah-Langkah Pencegahan Khas (LLPK).

“Pihak JSJN sentiasa melaksanakan pelbagai operasi termasuk Op Duri yang sebelum ini dikenali sebagai Op Blue Devil bagi mencegah penglibatan anggota dan pegawainya dengan penyalahgunaan dadah.

“Daripada jumlah itu, 18 individu ditahan kerana membekalkan dadah, 74 individu kerana memilki dadah, 225 positif air kencing sementara 10 individu melalui LLPK setakat ini tahun ini,” katanya kepada Bernama.

Tahun lepas, 40 individu ditahan kerana membekalkan dadah, 99 kerana memiliki dadah, 424 positif air ujian kencing serta tiga di bawah LLPK.

Razarudin berkata trend penurunan tangkapan yang turut dilakukan semasa tempoh Perintah Kawalan Pergerakan Bersyarat (PKPB) membuktikan bahawa PDRM tidak mengambil mudah pembabitan anggota dan pegawainya dengan aktiviti penyalahgunaan dadah.

Beliau berkata sekiranya pegawai serta anggota yang ditahan tidak terlibat dalam isu integriti dan hanya mempunyai masalah disiplin diri serta dilihat tidak sesuai bertugas di JSJN, mereka akan ditukarkan bertugas di jabatan lain.

“Saya tidak boleh nafikan bahawa ada pegawai dan anggota polis yang terlibat penjualan ketum yang dilarang di bawah Akta Racun, kami ada terima laporan berhubung perkara ini,” katanya.

Razarudin berkata pihaknya akan mengambil tindakan sama ada mendakwa mana-mana pegawai dan anggota yang terlibat di mahkamah atau menukarkan mereka.

“Selain itu, saya kena menunjukkan teladan bahawa saya dulu betul (menjadi contoh baik kepada anak buah), baru anak buah saya tengok saya adalah ketua yang betul. Jika saya hidup bermewah-mewah, pegawai dan anggota saya akan nampak saya tidak betul dan gaji saya tidak setara dengan kehidupan mewah.

“Saya minta kepada pegawai dan anggota polis saya yang terlibat sindiket ini agar kembali ke pangkal jalan, apabila ada pegawai dan anggota yang dibuang kerja selepas berkhidmat 10 tahun, ia akan menyebabkan kerajaan mengalami kerugian berjuta ringgit,” katanya.

Ditanya mengenai tindakan terhadap semua rampasan dadah yang dilakukan PDRM, beliau berkata ia menjadi barang kes sehingga perkara itu diputuskan mahkamah.

“Apabila dadah tersebut dikembalikan kepada JSJN, JSJN akan melaksanakan pelupusan mengikut kaedah yang diluluskan Jabatan Alam Sekitar berdasarkan Akta Kualiti Alam Sekeliling 1974.

“Kebiasaannya, pelupusan dilaksanakan dengan membakar barangan terbabit dan ada syarikat dilantik Jabatan Alam Sekitar itu sendiri,” katanya.

Razarudin berkata pelupusan dadah terbabit turut dihadiri wakil bahagian lain dalam PDRM termasuk Jabatan Integriti dan Pematuhan Standard dan media. – Bernama


Pekerja asing di Melaka dibenar tunai solat Aidiladha di premis

MELAKA, 3 Zulhijjah 1441H, Jumaat – Pekerja warga asing di negeri ini dibenarkan melaksana solat sunat Aidiladha sesama mereka dalam kawasan premis masing-masing namun perlu mengikuti prosedur operasi standard (SOP) yang ditetapkan bagi mengekang penularan COVID-19.

Mufti Kerajaan Negeri Melaka, Datuk Abdul Halim Tawil berkata majikan yang menggaji warga asing boleh mengemukakan permohonan berhubung perkara itu kepada Jabatan Mufti Melaka sekiranya membenarkan pekerja mereka berbuat demikian.

Beliau berkata kelonggaran itu diberi bagi membolehkan golongan berkenaan turut meraikan hari kebesaran umat Islam yang akan disambut pada Jumaat depan (31 Julai) namun warga negara asing masih tidak dibenarkan untuk hadir bersolat jemaah di masjid dan surau di negeri ini.

“Hanya jemaah berstatus warganegara Malaysia sahaja termasuk wanita dibenarkan menunaikan solat sunat Aidiladha termasuk di surau-surau yang diberi kebenaran khas menunaikan solat Jumaat sebelum ini dan ia tertakluk kepada kapasiti ruang masjid dan surau.

Kanak-kanak di bawah 12 tahun juga masih tidak dibenarkan dalam tempoh Perintah Kawalan Pergerakan Pemulihan (PKPP) ini dan mana-mana surau lain yang ingin melaksanakan solat sunat Aidiladha ini perlu mengemukakan permohonan kepada Jabatan Mufti Melaka,” katanya kepada pemberita pada sidang media di pejabatnya di Bukit Palah, di sini, hari ini.

Abdul Halim berkata masjid dan surau juga dibenarkan mendirikan khemah tambahan bagi memaksimumkan kehadiran jemaah tetapi perlu mengekalkan jarak sosial di dalam dan di luar masjid

Dalam pada itu, beliau menasihati umat Islam yang melaksanakan solat sunat Aidiladha di rumah masing-masing tidak menjadikan tongkat khutbah sebagai bahan jenaka ketika membaca khutbah seperti yang pernah tular di laman sosial ketika solat sunat Aidilfitri yang lepas.

“Carilah kayu seakan menyerupai tongkat yang menggambarkan syiar dan jagalah adab serta akhlak seperti di garis syarak, walaupun ia perkara sunat, janganlah dijadikan ia bahan persendaan,” katanya.

Beliau juga turut mengingatkan umat Islam di negeri ini berwaspada dan tidak mudah terpedaya dengan perkhidmatan badal haji pada tahun ini oleh pihak tertentu yang dilihat bukan sahaja meragukan, bahkan disifatkan sebagai cubaan menipu.

Ia berikutan Kerajaan Arab Saudi dilaporkan mengehadkan jumlah jemaah haji kepada 1,000 orang sahaja bermula 29 Julai ini, dengan melaksanakan SOP ketat bagi mengelak penularan wabak COVID-19. – Bernama


Kuasa laporan rakyat mampu tangani isu rasuah, jenayah

KUALA LUMPUR, 13 Muharram 1442H, Selasa – Hanya dengan dua klip video yang tular di laman Facebook (FB), akhirnya rahsia kegiatan perjudian dan penjualan rokok seludup di sekitar Sungai Buloh berjaya dibongkar dan ditumpaskan. Hebat!

Klip video yang direkodkan pemilik akaun FB Hot Burger Malaysia itu jugalah yang membuatkan Suruhanjaya Pencegahan Rasuah Malaysia (SPRM) bertindak menahan sembilan pegawai dan anggota penguat kuasa Majlis Bandaraya Shah Alam (MBSA) termasuk seorang berpangkat ketua jabatan baru-baru ini.

Mereka yang ditahan menerusi satu operasi khas juga dilaporkan dikenakan tindakan penggantungan tugas.

Media melaporkan kesemua mereka ditahan kerana dipercayai mengutip dan menerima rasuah secara bulanan bagi melindungi premis perniagaan termasuk pusat perjudian yang menjalankan aktiviti perniagaan tanpa lesen di Sungai Buloh, Selangor.

Dalam isu ini, pujian seharusnya diberikan kepada pembongkar rahsia sindiket ini sendiri iaitu Pengasas Hot Burger Malaysia, Mohd Asri Hamid atau dikenali sebagai Asri Janggut.

Beliau sanggup membahayakan nyawanya sendiri demi merekodkan video yang tular di media sosial yang disusuli tindakan SPRM melakukan operasi memberkas mereka yang terbabit.

Penulis sendiri ada menonton salah satu video dirakam Mohd Asri itu dan masih terngiang-ngiang di telinga suara Mohd Asri yang melahirkan risau beliau tentang ancaman yang mungkin diterima kerana pendedahan yang dibuatnya.

“Sebenarnya buat video ini satu bahaya untuk diri saya, dan kemungkinan saya akan dibunuh oleh tauke-tauke judi ini”, begitu kata Mohd Asri.

Mungkin berpegang kepada “Berani Kerana Benar” membuatkan beliau nekad membuat pendedahan sebegitu di saat orang lain di sekeliling kawasan perjudian dan penjualan rokok seludup itu, bagaikan tidak mampu atau mahu melakukan apa-apa tindakan.

Ini sudah tentu satu tindakan bermoral yang wajar diteladani masyarakat kerana kita sebagai penduduk setempat perlu melaporkan kepada pihak berkuasa sekiranya mendapati kewujudan kegiatan salah laku dan jenayah.

Namun begitu, Menteri Dalam Negeri Datuk Seri Hamzah Zainudin sebelum ini dilaporkan berkata orang ramai perlulah menggunakan saluran yang betul melaporkan sebarang aktiviti jenayah bagi mengelak keselamatan diri mereka terancam.

Hamzah menjelaskan, tindakan membuat laporan menggunakan media sosial boleh mengundang risiko bahaya kepada pihak terbabit.

“Jangan sewenang-wenang membuat perkara viral (tular) kerana ia boleh membahayakan keselamatan diri dan keluarga. Orang ramai juga dinasihatkan supaya tidak mengeluarkan kenyataan berbaur tuduhan di media sosial, sebaliknya buat laporan kepada pihak berkuasa untuk menjalankan siasatan,” beliau dipetik sebagai berkata.

Manakala pada hemat penulis pula, sekiranya kita berada dalam suatu situasi yang mencemaskan yang melibatkan jenayah, kita boleh gunakan telefon pintar yang mempunyai fungsi rakaman audio dan kamera untuk merekodkan kejadian jenayah itu agar boleh dijadikan bukti untuk diserahkan kepada pihak berkuasa.

Mana mungkin kita hendak membiarkan penjenayah dan kumpulan sindiket terus ‘bergembira’ menjarah hasil keuntungan dari kegiatan haram mereka. Cumanya, kita perlu berhati-hati agar tidak menjejaskan keselamatan diri sendiri dan sudah tentunya anggota keluarga kita.

Mengenai isu menerima dan memberi rasuah, ianya isu lapuk yang tidak pernah berkesudahan apabila dibincangkan, malahan dilihat juga sebagai isu yang tiada jalan penyelesaiannya.

Bacalah di mana-mana surat khabar atau portal berita, isu rasuah melibatkan pelbagai pihak adalah antara berita utama yang sering menjadi tajuk berita dan perbualan hangat.

Tidak kira di peringkat orang awam hinggalah kepada pegawai tertinggi kerajaan, isu pengamalan rasuah ini sudah dianggap sebagai suatu yang normal dan si pelaku tidak pula berasa serba salah.

Presiden Persatuan Pemeriksa Fraud Bertauliah Malaysia (MACFE), Datuk Seri Akhbar Satar mendedahkan, isu rasuah sukar dibanteras kerana masih ramai yang salah anggap pihak SPRM hanya akan mengambil tindakan terhadap penerima rasuah, dan bukannya kepada pemberi rasuah.

Walhal jika mengikut peruntukan Seksyen 17 (b) Akta SPRM 2009, kesalahan pemberi rasuah sama sahaja beratnya dengan yang menerima rasuah, dan jika disabitkan, pemberi rasuah turut bakal berhadapan hukuman berat termasuk dipenjara dan didenda.

“Jika sabit kesalahan, pemberi rasuah boleh dihukum sama berat dengan kesalahan Seksyen 17(a) (iaitu menerima rasuah) dengan penjara maksimum 20 tahun dan didenda tidak kurang lima kali nilai suapan jika suapan dapat dinilai atau RM10,000, mana-mana yang lebih tinggi.

“Namun, ada sesetengah masyarakat seolah-olah melupakan pihak yang memberi rasuah juga sama jijiknya di sisi undang-undang dan moral, bak kata pepatah, ‘bertepuk sebelah tangan tidak akan berbunyi’. Jika tiada pemberi, tiadalah penerimanya,” katanya ketika dihubungi baru-baru ini.

Akhbar turut menegaskan bahawa masyarakat hendaklah terus menyalurkan maklumat kepada SPRM dan agensi penguat kuasa sekiranya mereka mendapati ada berlaku kegiatan pemberian rasuah di sekeliling mereka.

“Siapa sahaja yang tahu ada berlaku rasuah namun tidak melaporkannya kepada SPRM boleh juga dikenakan tindakan dan didakwa di bawah Seksyen 25,” jelas beliau lagi.

Menurut Akhbar, antara punca berlakunya gejala rasuah ialah sanggup membelakangkan ajaran agama, menghadapi krisis keimanan dan taqwa, tamak memuaskan hawa nafsu dan ingin merasa hidup mewah.

Beliau turut berkongsi pandangan seorang tokoh Islam terdahulu, Ibnu Khaldun yang mengaitkan rasuah dengan persoalan moral dan keinginan untuk mengecap kemewahan hidup secara berlebihan, mendorong mereka yang mempunyai kuasa untuk terjebak dalam amalan rasuah.

Bagi mereka yang beragama Islam, seharusnyalah mengetahui dan insaf bahawa hukum memberi dan menerima rasuah adalah haram dan berdosa besar di sisi agama.

Merujuk kepada penjelasan di laman web rasmi Pejabat Mufti Wilayah Persekutuan, Allah secara jelas berfirman,”Dan janganlah kamu makan (atau mengambil) harta (orang lain) di antara kamu dengan jalan yang salah, dan jangan pula kamu menghulurkan harta kamu (memberi rasuah) kepada hakim-hakim kerana hendak memakan (atau mengambil) sebahagian harta manusia dengan (berbuat) dosa, padahal kamu mengetahui (salahnya)”. (Surah Al-Baqarah:188)

Nabi Muhammad pun turut pernah bersabda mengenai betapa jijiknya perbuatan rasuah menerusi sebuah hadith riwayat Abdullah ‘Amr: “Nabi Muhammad melaknat pemberi dan penerima rasuah,” (hadith riwayat Abu Daud, Al-Tarmizi dan Ibn Majah).

Laman web itu turut menyatakan kesan buruk akibat aktiviti penyelewengan harta dan rasuah, antaranya ia akan menghancurkan keadilan sesebuah negara, melahirkan masyarakat yang tiada kemahiran dan skil, muncul masyarakat yang mementingkan diri sendiri, menghasilkan hasil kerja yang teruk, serta akan menjadikan kos pengurusan meningkat.

Oleh yang demikian, menjadi satu kewajiban buat seluruh umat Islam di negara ini untuk membantu kerajaan memerangi gejala rasuah sehingga ke peringkat akar umbi dalam usaha mewujudkan sebuah negara maju dan bebas rasuah.

Ini selaras dengan tuntutan agama untuk mewujudkan ‘Baldatul Toyyibatun Wa Rabbun Ghaffur’ iaitu negara yang terbaik dan Tuhan itu Maha Pengampun (sekiranya kita mensyukuri nikmatNya). – Bernama


India kutuk resolusi OIC minta batal keputusan mansuh autonomi Kashmir

NEW DELHI, 15 Rabiulakhir 1442H, Selasa – Kerajaan India nampaknya tidak berpuas hati dan memberikan teguran keras kepada Pertubuhan Kerjasama Islam (OIC) setelah ia meluluskan resolusi yang meminta Perdana Menteri, Narendra Modi membatalkan keputusan untuk mengakhiri status semi autonomi Kashmir.

Kenyataan India menyusul serangkaian ciapan di laman Twitter oleh Menteri Luar Pakistan, Shah Mahmood Qureshi, di mana beliau memperincikan resolusi OIC yang mendesak India menghentikan program perubahan demografinya di Kashmir susulan pembatalan Artikel 370 dari Perlembagaan India, pada Ogos 2019.

Artikel 370 sebelum ini mengizinkan wilayah itu memiliki hak autonomi tertentu, termasuk bendera, perlembagaan sendiri dan hak untuk membuat undang-undang.

Namun, India mahu memansuhkan autonomi khas yang diperoleh Kashmir sejak tujuh dekad lalu, mencetuskan kemarahan negara jirannya, Pakistan.

Sementara itu, resolusi yang diluluskan OIC untuk meminta Modi membatalkan keputusan tersebut dianggap New Delhi sebagai satu tindakan berbentuk anti-India.

“Kami dengan tegas menolak rujukan yang tidak benar, tidak wajar dan tidak beralasan terhadap India dalam resolusi yang diterima oleh Pertubuhan Persidangan Islam (OIC) pada Sesi CFM ke-47 yang diadakan di Niamey, Republik Niger, pada 27-28 November 2020,” Kementerian Luar Negeri India berkata pada hari Ahad.

OIC dalam resolusinya dengan tegas menolak tindakan haram dan unilateral yang diambil oleh pemerintah India di wilayah yang diduduki sejak 5 Ogos 2019.

Ia meminta India untuk membatalkan sijil tempat tinggal yang diperakui kepada orang bukan Kashmir dan langkah-langkah yang diambil untuk mengubah profil demografi lembah itu.

Ia juga mengutuk pelanggaran hak asasi manusia oleh pasukan keselamatan India. – Agensi


Syor percubaan SPM negeri jadi aras ukur masuk IPT

KUALA LUMPUR, 3 Rabiulawal 1442H, Selasa – Peperiksaan utama persekolahan peringkat negeri perlu dijadikan aras ukur untuk pengambilan pelajar ke universiti atau matrikulasi dan bidang pengajiannya, syor Ikatan Guru-Guru Muslim Malaysia (iGuru).

Bagaimanapun, Presidennya, Ustaz Mohd Azizee Hasan berkata, akreditasi pentaksiran berkenaan perlu mendapat penyelarasan dengan Lembaga Peperiksaan Malaysia (LPM).

Beliau berkata, cadangan itu adalah pilihan terakhir sekiranya gelombang pandemik COVID-19 masih berlanjutan dalam tempoh panjang hingga mengakibatkan peperiksaan utama persekolahan ditangguh lagi.

“Contohnya, jika Sijil Peperiksaan Malaysia (SPM) ditiadakan (akibat darurat COVID-19). Peperiksaan percubaan SPM peringkat negeri boleh dijadikan aras ukuran pencapaian pelajar.

“Ia untuk kemasukan ke institusi pengajian tinggi (IPT) awam atau swasta serta matrikulasi dengan mengikut piawaian skema markah dan gred yang tepat,” katanya seperti dilapor Harian Metro.

Beliau berkata demikian susulan penularan gelombang ketiga pandemik COVID-19 yang secara langsung turut menjejaskan institut pendidikan, khususnya pelajar sekolah yang menduduki peperiksaan utama.

Baru-baru ini, banyak sekolah ditutup terutama di kawasan yang dilaksanakan Perintah Kawalan Pergerakan Bersyarat (PKPB) dalam usaha kerajaan memutuskan penularan COVID-19.

Mengulas lanjut, Ustaz Mohd Azizee turut menyarankan Kementerian Pendidikan Malaysia (KPM) supaya mendapatkan pandangan semua pihak terutama guru, ibu bapa dan kesatuan perkhidmatan pendidikan sebelum memutuskan untuk menangguhkan peperiksaan utama persekolahan.

“Ini kerana langkah penangguhan ini bergantung kepada situasi dan perkembangan penularan COVID-19. Tidak semua kawasan terjejas. Perlu berlaku adil.

“Penangguhan dan pertukaran tarikh baharu akan merumitkan banyak keadaan, meningkatkan kos serta emosi pelajar akan terkesan,” katanya.

Tambahnya, KPM juga perlu menyediakan pelan kontigensi sebagai penyelesaian terbaik sekiranya berlaku sebarang penundaan, dengan memikirkan kaedah pentaksiran atau penilaian yang berbeza dengan sedia ada seperti peperiksaan virtual.

Beliau memberi contoh persamaan pihak universiti yang melaksanakan kuiz dan kertas kerja dalam talian.

“Pentaksiran pelajar peringkat sekolah secara berterusan sepanjang Tingkatan Empat hingga Tingkatan Lima boleh menjadi ukuran tahap pencapaian pelajar.

“Ini antaranya ujian formatif, sumatif, ujian diagnostik dan sebagainya dengan penyelarasan skema markah yang ada kesahan.

“Mungkin pada subjek tertentu perlu peperiksaan virtual seperti subjek sains dan matematik,” katanya.


KBS sasar santuni 100,000 belia dalam Program Jelajah Kafe Undi 18

SEPANG, 4 Zulkaedah 1443H, Sabtu – Kementerian Belia dan Sukan (KBS) menyasarkan menyantuni lebih 100,000 belia di institusi latihan dan pendidikan di seluruh negara menerusi Program Jelajah Kafe Undi 18 sebagai usaha memberi kesedaran, kefahaman dan keyakinan golongan muda terhadap keterlibatan mereka dalam pilihan raya negara.

Timbalan Menteri Belia dan Sukan Datuk Seri Ti Lian Ker berkata Program Jelajah Kafe Undi 18 merupakan sebuah program Literasi Demokrasi yang akan dijalankan oleh Institut Pembangunan dan Kecemerlangan Kepimpinan (i-LEAD) sehingga hujung tahun ini.

“Konsep pelaksanaan program jelajah ini dibuat secara berpusat dan bersasar di satu lokasi agar ia dapat memberikan impak yang lebih menyeluruh.

“Siri program jelajah ini dirancang pelaksanaannya mengikut zon merangkumi zon tengah, zon utara, zon timur dan zon selatan di Semenanjung serta di Sabah dan Sarawak,” katanya kepada media pada Majlis Pelancaran Program Jelajah Kafe Undi 18, di sini hari ini.

Ti berkata bagi memastikan objektif program tersebut tercapai, i-LEAD akan berkolaborasi dengan pelbagai kementerian seperti Kementerian Pendidikan, Kementerian Kesihatan (KKM), Kementerian Pengajian Tinggi, Kementerian Pembangunan Luar Bandar dan Kementerian Sumber Manusia.

Ia turut melibatkan penyertaan kolej matrikulasi, institusi latihan KKM, politeknik, kolej komuniti, institusi pendidikan Majlis Amanah Rakyat dan institusi latihan Jabatan Tenaga Manusia.

“Pelaksanaan program ini juga mendapat kerjasama daripada pihak Akademi Pilihan Raya melalui aktiviti pendidikan pengundi dalam usaha untuk memberikan kesedaran dan kefahaman terhadap sistem serta proses pilihan raya yang dijalankan,” katanya. – Bernama


Kekang COVID-19, Arab Saudi lanjut sekatan 20 hari lagi

RIYADH, 3 Rejab 1442H, Isnin – Dalam usaha mengekang penyebaran virus COVID-19, Arab Saudi melanjutkan tempoh sekatan kepada 20 hari lagi.

Kementerian Dalam Negeri dalam satu kenyataan yang dipetik agensi berita rasmi Saudi Press Agency (SPA) berkata, sambungan sekatan itu berkuat kuasa pada jam 10 malam semalam waktu tempatan (3 pagi waktu Malaysia).

Pada 3 Februari lalu, kerajaan mengarahkan langkah pencegahan untuk membendung penyebaran wabak tersebut setelah mendapat saranan dari pihak berkuasa kesihatan

Di bawah langkah-langkah itu, perhimpunan sosial tidak boleh melebihi 20 orang dan penangguhan semua majlis atau pesta, termasuk majlis perkahwinan serta perjumpaan korporat antara lain.

Selain itu, langkah-langkah itu juga memberi kesan kepada panggung wayang, pusat hiburan, pusat membeli-belah, gimnasium dan pusat sukan – yang tetap ditutup – sementara restoran serta kafe hanya boleh menyediakan pesanan luar.

Kementerian berkata, langkah berjaga-jaga perlu dinilai secara berterusan oleh pihak berwajib.

Setakat ini, negara Teluk yang kaya dengan hasil minyak itu melaporkan 372,410 kes COVID-19, termasuk 6,428 kematian. – Agensi


Selepas diasak, rejim Zionis serah jenazah wanita Palestin yang disimpan lebih setahun

BAITULMAQDIS, 26 Muharam 1444H, Rabu – Selepas setahun, tuntutan demi tuntutan dibuat, akhirnya rejim Zionis memulangkan semula jenazah seorang wanita Palestin, Mai Afana yang ditembak di Baitulmaqdis, Jun tahun lalu.

Sekumpulan penduduk dan ahli keluarga menyegerakan urusan pengebumian jenazah berkenaan di kampung halaman wanita terbabit di Abu Dis, timur Baitulmaqdis.

Sementara itu dalam bentuk hukuman kolektif yang lain, Zionis menggunakan penyerahan jenazah berkenaan sebagai alat tawar menawar dalam bentuk perjanjian dengan Palestin.

Zionis telah lama mengekalkan polisi tidak berguna dengan tidak menyerahkan semula jenazah penduduk Palestin yang dibunuh oleh tenteranya kepada keluarga untuk dikebumikan.

Malah, sehingga kini ratusan jenazah masih dalam simpanan Zionis sejak beberapa tahun lalu.

Kumpulan hak asasi manusia antarabangsa berulang kali mengecam polisi negara haram Israel, yang menyimpan jenazah tanpa sebab dan alasan kukuh.

Pertubuhan hak asasi manusia Israel, B’Tselem menyifatkan polisi yang diamal sejak beberapa tahun lalu sebagai pencabulan manusia sambil menambah dasar berkenaan bukan sahaja salah dari segi moral, tetapi juga memandang remeh kepada penduduk Palestin dan keluarga.

Tindakan penahanan jenazah penduduk Palestin dengan cara tidak mengembalikan kepada keluarga untuk urusan pengebumian merupakan perbuatan kejam dan melanggar undang-undang kemanusiaan antarabangsa, kata Pusat Undang-undang untuk Hak Minoriti Arab di Israel yang berpangkalan di Haifa.

Sebelum ini rejim Zionis sengaja menyimpan jenazah penduduk Palestin di makmal di beberapa universiti negara haram itu. – Agensi

Pautan berkaitan;
https://ismaweb.net/2022/07/05/2kejam-zionis-simpan-jenazah-rakyat-palestin-di-makmal-universiti/


Isu pelaksanaan semula PKP antara tumpuan Dewan Rakyat

KUALA LUMPUR, 19 Rabiulawal 1442H, Khamis – Isu pelaksanaan semula Perintah Kawalan Pergerakan (PKP), kerosakan jalan raya dan kesan PKP terhadap harga runcit barangan di pasaran antara perkara bakal dibincangkan pada persidangan Dewan Rakyat, hari ini.

Menurut Aturan Urusan Mesyuarat dalam laman rasmi Parlimen, perkara berkenaan menjadi tumpuan Ahli Parlimen menerusi tiga soalan pada Sesi Waktu Pertanyaan-Pertanyaan Menteri dalam sidang Dewan yang memasuki hari keempat.

Datuk Seri Shahidan Kassim (BN-Arau) mengemukakan soalan kepada Perdana Menteri untuk menyatakan mengapa sehingga kini kerajaan masih lagi tidak melaksanakan PKP memandangkan peningkatan kes COVID-19 yang agak kritikal dan tidak terkawal, terutamanya di Sabah dan beberapa kawasan di Semenanjung yang berstatus zon merah.

Seterusnya, Cha Kee Chin (PH-Rasah) mahu Menteri Perdagangan Dalam Negeri dan Hal Ehwal Pengguna menyatakan kesan COVID-19 dan pelaksanaan PKP, Perintah Kawalan Pergerakan Diperketatkan (PKPD) dan Perintah Kawalan Pergerakan Pemulihan (PKPP) terhadap harga runcit barangan di pasaran.

Sementara itu, Datuk Seri Abdul Azeez Abdul Rahim (BN-Baling) bertanya kepada Menteri Kanan Kerja Raya mengenai langkah yang akan diambil kementerian dalam mengendalikan aduan rakyat berkenaan kerosakan jalan raya dan kualiti pembaikan jalan raya oleh kontraktor yang mungkin menyebabkan kerosakan harta benda serta kehilangan nyawa.

Dalam sesi soal jawab lisan pula, isu berkaitan pindaan Artikel 145 Perlembagaan Persekutuan dan kesan boikot terhadap produk sawit negara dijangka menjadi tumpuan perbincangan Ahli Parlimen dengan beberapa soalan akan diajukan.

Khalid Abd Samad (PH-Shah Alam) bertanya kepada Perdana Menteri sama ada kerajaan mempunyai rancangan memisahkan kuasa dan fungsi Pendakwa Raya daripada pejabat Peguam Negara bagi memastikan kuasa pendakwaan yang lebih telus.

Datuk Jalaluddin Alias (BN-Jelebu) pula bertanya Menteri Perusahaan Perladangan dan Komoditi sejauh mana tindakan Amerika Syarikat memboikot produk sawit keluaran Felda Global Ventures (FGV) memberi kesan terhadap eksport produk sawit Malaysia bagi tahun ini.

Tumpuan juga dijangka terarah kepada pembentangan bacaan kali kedua Rang Undang-Undang Keselamatan dan Kesihatan Pekerjaan (Pindaan) 2020, Rang Undang-undang Kilang dan Jentera (Pemansuhan) 2020, Rang Undang-undang Lembaga Angkasa Malaysia 2020 serta Rang Undang-Undang Suruhanjaya Bebas Tatakelakuan Polis 2020.

Sesi Mesyuarat Ketiga Penggal Ketiga Parlimen ke-14 akan berlangsung selama 27 hari dengan Menteri Kewangan Tengku Datuk Seri Zafrul Abdul Aziz dijadual membentangkan Belanjawan 2021 pada Jumaat ini.

Pada persidangan Parlimen kali ini, semua Ahli Parlimen dinasihat agar mengehadkan pergerakan ketika berada di dalam dan luar bangunan Parlimen sepanjang tempoh persidangan Dewan Rakyat bagi mengekang penularan wabak COVID-19, serta memastikan persidangan dapat dijalankan dengan selamat. – Bernama


Banjir kilat: Apakah tindakan kerajaan?

BANGI, 5 Syaaban 1443H, Selasa – Belum pun banjir di negeri Pantai Timur reda, negara dikejutkan pula dengan banjir kilat yang melanda beberapa kawasan sekitar Lembah Klang termasuk ibu kota, semalam.

Namun agak menyedihkan, tiada permohonan maaf, kenyataan kesal mahupun arahan tegas bagi pihak berautoriti menyiasat punca sebenar kejadian itu dan mengeluarkan hasil kajian dalam tempoh 24 jam.

Bahkan, di laman akaun Facebook dan Twitter Perdana Menteri, Datuk Seri Ismail Sabri Yaakob cuma mengeluarkan arahan menyelamat dan juga mendoakan keselamatan seluruh keluarga Malaysia yang terjejas, kata Setiausaha Agung BERJASA, Ir Ts Muhammad Lukman Al Hakim.

“Beliau hanya menyatakan kementerian dan agensi terlibat akan mengambil langkah segera, tapi tidak dinyatakan apakah tindakan tersebut? Dan bilakah ia mesti diselesaikan?

“Rakyat pun tertanya-tanya kementerian dan agensi apa? Kementerian Wilayah Persekutuan? Kementerian Kerjaraya? Kementerian Alam Sekitar dan Air? JPS? DBKL?” soalnya dalam satu kenyataan.

Dalam perkembangan sama, Lukman berkata, tindakan menyalahkan hujan lebat yang berterusan adalah suatu tindakan kurang bijak.

Katanya, ia ibarat anjing menyalak bukit kerana Malaysia memang amat terkenal sebagai negara khatulistiwa yang menerima hujan lebat terutama pada musim-musim tertentu.

“Pasti ada permasalahan pokok (root cause) yang cuba diselindung. Benar, puncanya mungkin telah bermula 10 atau 15 tahun dahulu sebelum beliau menjadi PM, tapi kenyataan yang dikeluarkan jelas menunjukkan kelemahan kepimpinan yang amat mengecewakan.

“Saya juga cuba mencari kenyataan dari menteri-menteri atau ketua agensi lain yang berkaitan. Kosong! Ketika kita merasakan skop tugas antara beberapa kementerian dan agensi bagi mengelakkan kejadian banjir kilat di kawasan bandar ini bertindih (overlap) rupa-rupanya tiada siapa pun yang ambil peduli!” bidasnya.

Pautan terdahulu;


Nilai ringgit jatuh tapi Kerajaan Madani masih tersenyum

BANGI, 18 Rabiulawal 1445H, Rabu – Parti Pribumi Bersatu Malaysia (Bersatu) menyifatkan Kerajaan Madani masih ‘tersenyum’ meskipun mata wang negara hari ini jatuh ke paras RM4.72 berbanding dolar AS.

Ketua Penerangannya, Datuk Razali Idris berkata, kejatuhan nilai ringgit memberi impak kepada ekonomi, selain pendapatan rakyat semakin terhakis dan terpaksa berbelanja dalam keadaan kemiskinan serta kos sara hidup yang mencengkam.

“Nak tunggu sampai cecah RM5 sedolar AS baru nak tekan butang panik? Walaupun sebahagian besar rakyat Malaysia tidak merasai tetapi apakah benar ekonomi Malaysia kekal berdaya tahan?

“Bagaimana dengan eksport import negara, kadar imbangan pembayaran negara yang berorientasikan domestik dan FDI (Pelaburan langsung asing) yang dimomok-momokkan Kerajaan Perpaduan ala Madani dalam tempoh 10 bulan ini?,” soalnya menerusi satu kenyataan, hari ini.

Dengan kejatuhan ringgit berterusan, Razali berkata, antara tindakan tuntas adalah menambat ringgit iaitu dasar yang pernah Malaysia laksanakan ketika krisis kewangan Asia 1997/1998 yang mana ketika itu Perdana Menteri kesepuluh adalah Menteri Kewangan.

Katanya, Malaysia terselamat kerana tindakan Tun Dr Mahathir Mohamad menidakkan terus berlaku penguncupan ekonomi negara ketika itu.

“Persoalan besar di sini mengelak keadaan kemelesetan ekonomi yang dicipta sendiri barisan Kabinet Perpaduan ala Madani yang dilihat tidak kompeten.

“Sebahagian besar menteri tidak kompeten, gagal mencapai keberhasilan gerak kerja untuk memulihkan ekonomi, memulihkan harapan dan keyakinan rakyat sendiri.

“Soalnya adakah rakyat mengambil kisah apa sahaja alasan yang kononnya penambatan ringgit akan menyebabkan negara kehilangan kedaulatan monetari?” soalnya.


Ritual tolak banjir bercanggah ajaran Islam

JELI, 3 Jamadilakhir 1443H, Khamis – Ritual menolak banjir yang dilakukan Ibrahim Mat Zin atau gelarannya Raja Bomoh bersama seorang wanita di Teluk Intan baru-baru ini jelas terdapat unsur bercanggah dengan ajaran Islam, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Beliau berkata sehubungan itu, Jabatan Kemajuan Islam Malaysia (JAKIM) berharap Jabatan Agama Islam Perak (JAIPk) akan mengambil tindakan tegas terhadap Ibrahim dan individu lain yang terlibat.

“Tindakan itu jelas membawa unsur yang bercanggah dengan ajaran agama Islam iaitu unsur khurafat dan tahyul yang dilakukan dalam upacara itu.

“Kita serahkan kepada pihak berkuasa agama negeri (JAIPk) mengenakan tindakan lebih tegas (kepada individu terlibat),” katanya pada sidang media selepas Program Musaadah Banjir di Pasti Nur Fatihah Kuala Balah di sini hari ini.

Semalam JAIPk dilaporkan akan memanggil Ibrahim berhubung satu ritual kononnya bagi menolak banjir di Dataran Pengairan dan Saliran Teluk Intan yang tular menerusi rakaman video.

Pengarahnya Datuk Mohd Yusop Husin berkata selain Ibrahim, pihaknya akan memanggil individu lain yang terlibat dalam kejadian berkenaan bagi membantu siasatan mengikut Seksyen 14 Enakmen Jenayah Syariah Perak 1992 atas kesalahan mencela dan menghina agama Islam.

Dalam perkembangan lain, Ahmad Marzuk berkata pihaknya berharap bakal jemaah bersabar dengan penangguhan umrah yang diumum kerajaan, Sabtu lepas.

Sementara itu di Perak, Ketua Polis Daerah Hilir Perak ACP Ahmad Adnan Basri berkata Ibrahim, 71, membuat laporan mengenai ritual itu di Balai Polis Teluk Intan kira-kira 12.30 tengah malam tadi.

“Raja Bomoh membuat laporan polis menafikan upacara yang dilakukan olehnya tidak bertentangan dengan akidah dan syariat Agama Islam sebaliknya hanya mendoakan keselamatan semua penduduk supaya tidak berlaku banjir,” katanya ketika dihubungi Bernama hari ini.

Beliau berkata laporan itu telah dirujuk kepada Pejabat Agama Islam Daerah Hilir Perak untuk siasatan JAIPk. – Bernama


Arab Saudi pertimbang IPO biaya projek mega Makkah

RIYADH, 16 Rabiulakhir 1444H, Jumaat –Arab Saudi meminta bank pelaburan Amerika Syarikat (AS), Lazard kaedah untuk membiayai pembinaan bandar mega futuristik Neom bernilai $500 bilion, serta projek mega bernilai $27 bilion di kota suci Makkah.

Dana Pelaburan Awam (PIF) Arab Saudi sedang mempertimbangkan untuk menjual hutang daripada projek dan tawaran awam permulaan (IPO) di bursa saham Arab Saudi.

Dana kekayaan negara itu dipengerusikan oleh Putera Mahkota Mohammad bin Salman dan mempunyai lebih daripada $600bn dalam aset.

Neom dikatakan sebagai pusat usaha Putera Mahkota untuk mengubah ekonomi kerajaan yang kaya dengan minyak daripada petrodolar.

Projek itu termasuk bandar garis lurus sepanjang 170km, disebut sebagai 33 kali saiz New York City, bandar lapan sisi yang terapung di atas air, resort ski dengan perkampungan menegak, dan idea lain seperti lif terbang dan pelabuhan bandar angkasa.

Projek ini telah bergerak perlahan dan terdapat sedikit kemajuan pada beberapa inisiatif yang lebih mewah seperti kereta terbang.

Megaprojek Makkah

Pada hari Selasa, Reuters melaporkan Lazard juga sedang membangunkan pilihan pembiayaan untuk Masar – sebuah projek pembangunan bandar seluas 1.2 juta meter persegi di bahagian barat Makkah.

Projek baharu itu dijangka menerima 80 peratus pengunjung ke Makkah serta lebih 60 peratus kenderaan yang tiba dari Jeddah.

Projek itu tertumpu kepada pembinaan jalan pejalan kaki sepanjang 3,650 meter menuju ke Masjid Al Haram, diapit di setiap sisi dengan jalan baharu.

Pembangunan itu akan merangkumi unit runcit, komersil dan kediaman, dengan tumpuan kepada pelancongan. Laluan bas dan metro baharu juga akan dibina.

Arab Saudi berharap industri pelancongan keagamaannya akan memberi kelebihan kerana berhasrat mempelbagaikan sektor  dan bersaing dengan pemain pelancongan serantau yang mapan seperti UAE dan Mesir. – Agensi


China uji pesawat hipersonik berkelajuan 3,800 batu sejam

BEIJING, 8 Jamadilawal 1443H, Isnin – Pasukan penyelidik China telah menguji pesawat hipersonik berkembar berdasarkan reka bentuk yang pernah ditolak Pentadbiran Angkasa Lepas dan Aeronautik Kebangsaan (NASA) kerana didakwa terlalu mahal, kira-kira dua dekad lalu.

Penyelidikan berkenaan menandakan langkah ke hadapan Beijing dalam usaha membangunkan teknologi pesawat, ketika China menyasarkan untuk mencipta pesawat hipersonik yang mampu membawa 10 orang serentak ke mana-mana destinasi di dunia dalam masa sejam menjelang 2035.

Pesawat hipersonik itu berkelajuan lima kali ganda atau kira-kira 3,800 batu sejam dan lebih sukar dikesan sekiranya digunakan untuk menghantar senjata seperti peluru berpandu nuklear.

Pasukan penyelidik dari Universiti Aeronautik dan Astronautik Nanjing berjaya menguji protaip dengan dua enjin berkembar berdasarkan reka bentuk pesawat TSV oleh Ming Hang Tang, ketua jurutera kelahiran China, yang terlibat dalam program hipersonik di peringkat awal sekitar tahun 1990-an.

Lebih dikenali Boeing Manta X-47C, kehebatan pesawat berkenaan pernah diterokai oleh kerajaan Amerika Syarikat (AS) namun terpaksa ditangguhkan pada tahun 2000-an berikutan kos terlalu tinggi dan masalah teknikal.

Terkini, Universiti Nanjing telah menguji versi reka bentuk dalam terowong angin yang mensimulasikan keadaan penerbangan selama beberapa saat, dan mendapati enjin boleh dihidupkan walaupun dalam keadaan mencabar.

Pasukan penyelidik yang terlibat termasuk Prof Tan Huijun, yang telah menerima anugerah tertinggi kerajaan China atas sumbangannya kepada program senjata hipersonik negara itu. – Agensi


Turki kecam keputusan mahkamah EU benar majikan larang pekerja bertudung

ANKARA, 9 Zulhijjah 1442H, Isnin – Turki membantah keputusan Mahkamah Tinggi Kesatuan Eropah (EU) yang membenarkan majikan melarang pemakaian simbol kepercayaan agama  seperti tudung.

Khamis lalu, Mahkamah Keadilan EU (ECJ) yang berpusat di Luxembourg memutuskan bahawa syarikat-syarikat di blok itu boleh melarang pekerja memakai tudung dalam keadaan tertentu.

Mengecam keputusan itu, Kementerian Luar Negeri Turki dalam satu kenyataan berkata, keputusan itu sebagai petanda meningkatnya Islamofobia di Eropah.

Ankara turut menyifatkan tindakan berkenaan sebagai ‘pelanggaran jelas terhadap kebebasan beragama’ dan menegaskan situasi itu akan memperburuk prasangka terhadap wanita Muslim di Eropah.

“Keputusan itu dibuat pada saat wanita Muslim di Eropah menjadi sasaran diskriminasi atas kepercayaan agama mereka,” kata kementerian.

Kes itu dibawa ke mahkamah oleh dua wanita di Jerman yang digantung kerja setelah mereka mula memakai hijab.

Kedua-dua wanita itu – penjaga keperluan khas di pusat jagaan kanak-kanak di Hamburg yang dikendalikan oleh sebuah badan amal dan juruwang di rantai farmasi Mueller – tidak memakai tudung ketika mereka mula bekerja.

Bagaimanapun, kedua-dua mereka memutuskan untuk melakukannya bertahun-tahun kemudian selepas bercuti.

Manakala satu lagi kes melibatkan Samira Achbitam, dipecat daripada jawatannya sebagai penyambut tetamu oleh syarikat keselamatan selepas bertegas untuk bertudung.

Achbita tewas dalam samannya di dua mahkamah di Belgium. – Agensi


‘Patuhlah SOP jika tak mahu kes melonjak hingga 8,000 sehari’

Oleh Fazleen Safina

BANGI, 2 Jamadilakhir 1442H, Jumaat – Pelaksanaan semula Perintah Kawalan Pergerakan (PKP) bagi membendung penularan wabak COVID-19 wajar dan bertepatan ketika mana kes jangkitan melonjak sehingga 3,000 kes sehari.

Ini kerana, jika inisiatif itu tidak diambil, kemudahan kesihatan tidak mampu mengawal jumlah pesakit COVID-19, terutama mereka yang berada di tahap tiga dan empat yang memerlukan rawatan Unit Rawatan Rapi (ICU).

Presiden Pengamal Perubatan dan Kesihatan Muslim Malaysia (I-Medik), Prof Dr Azmi Md berkata, katil ICU ketika ini sangat terhad dan hospital tidak lagi mampu menampung kapasiti pesakit.

“Maka, tak mustahil lebih banyak pesakit maut disebabkan tidak dapat akses ke rawatan ICU.

“Jadi, apa yang dilakukan kerajaan adalah tepat memandangkan kes semakin meningkat. Tak mustahil kes boleh naik hingga 5,000 hingga 6,000 kes sehari.

“Ketua Pengarah Kesihatan Tan Sri Dr Noor Hisham Abdullah) pun kata kes boleh sampai 8,000 sehari kalau tak jaga,” katanya seperti dihubungi Ismaweb.net hari ini.

Terdahulu, kerajaan memutuskan untuk melaksanakan PKP di enam negeri – Pulau Pinang, Selangor, Wilayah Persekutuan (Kuala Lumpur, Putrajaya dan Labuan), Melaka, Johor dan Sabah – untuk tempoh 14 hari bermula 13 Januari hingga 26 Januari.

Hari ini, Menteri Kanan Keselamatan Datuk Seri Ismail Sabri Yaakob berkata, seluruh Kelantan dan juga Sibu, Sarawak turut dikenakan PKP bermula 16 Januari berikutan peningkatan mendadak kes positif COVID-19 di kawasan itu.

Kementerian Kesihatan (KKM) melaporkan berlaku peningkatan kes secara mendadak membabitkan kluster dalam komuniti di seluruh Kelantan.


Jordan kecam Israel bina 1,029 penempatan haram di Palestin

AMMAN, 4 Ramadan 1444H, Ahad – Menteri Luar dan Ekspatriat Jordan mengecam keputusan negara haram Israel membina lebih 1,000 unit kediaman kepada penceroboh di Palestin.

Agensi berita Jordan melaporkan, tindakan tidak adil Zionis ini melanggar undang-undang antarabangsa dan Resolusi Majlis Keselamatan Pertubuhan Bangsa-Bangsa Bersatu (PBB) 2334.

Ia menjejaskan usaha untuk mencapai keamanan dan peluang penyelesaian dua negara berdasarkan resolusi antarabangsa.

Seorang pegawai kanan berkata, tindakan unilateral Israel, kuasa pendudukan termasuk perluasan penempatan, rampasan tanah dan pengusiran rakyat Palestin adalah tindakan yang menyalahi undang-undang antarabangsa dan pelanggaran undang- undang kemanusiaan yang serius.

Terbaharu, kerajaan sayap kanan negara haram itu membenarkan bidaan pembinaan untuk 1,029 kediaman baharu di penempatan Yahudi di Tebing Barat dan Baitulmaqdis Timur.

Pengumuman dibuat seminggu selepas Israel dan Palestin mengadakan pertemuan di Mesir dalam usaha meredakan ketegangan yang semakin memuncak terutama pada bulan Ramadan.

Sementara itu Kumpulan Pemantau Anti-Penempatan Israel, Peace Now yang mengumumkan bidaan pada Jumaat lalu menyatakan ia merupakan inisiatif pembinaan yang yang berbahaya dan tidak perlu.- Agensi


Kerajaan PN lemah walaupun ditadbir majoriti Melayu, Islam

BANGI, 6 Muharram 1442H, Selasa – Perikatan Nasional (PN) adalah kerajaan yang lemah walaupun majoriti anggota Kabinetnya dipegang oleh pemimpin Melayu, Islam.

Demikian luahan kesal Ahli Jawatankuasa Pusat Pemuda Ikatan Muslimin Malaysia (ISMA), Luqman Ab Hamid terhadap kegagalan kerajaan memansuhkan sekolah vernakular, bahkan semakin memperkasakannya menerusi rancangan pembinaan baharu.

Sebelum ini, Menteri Perpaduan Negara, Datuk Halimah Sadique memberi jaminan tidak akan memansuhkan sekolah vernakular, kononnya demi mewujudkan perpaduan dalam kalangan masyarakat.

Halimah berkata, usaha memupuk perpaduan dalam kalangan masyarakat majmuk di Malaysia mampu dilaksanakan dengan menggunakan pendekatan lain.

Lebih mengejutkan, apabila kerajaan didakwa merancang untuk menambah lagi sekolah vernakular menerusi 10 lagi pembinaan Sekolah Jenis Kebangsaan (SJK) Cina.

Akhbar The Star memetik Sin Chew Daily melaporkan, rancangan yang didakwa diumumkan oleh Presiden MCA, Datuk Seri Wee Ka Siong itu mendapat pujian daripada pertubuhan radikal Cina, Dong Zong.

Kecewa dengan pendirian kerajaan PN, Luqman menyifatkan parti-parti di dalam PN seolah-olah sudah ‘bankrap’ idea perjuangan Melayu dan patriotisme.

“Apa ada dengan sekolah vernakular ketika ramai gagal bertutur bahasa kebangsaan dengan baik?

“Banyak lagi alasan jika mahu diketengahkan. Masihkah tuan-tuan mahu memilih logo ‘dacing’, mahupun ‘bulan’ atau ‘bulan sabit’?,” katanya.


Jangan biarkan penguat kuasa korup jadi pelindung tauke judi

BANGI, 23 Zulhijjah 1441H, Khamis – Anggota penguat kuasa yang terbabit salah guna kuasa serta rasuah tidak boleh dibiarkan menjadi pelindung kepada perosak masyarakat seperti tauke-tauke pusat judi dan maksiat

Justeru, pantauan terhadap integriti penguat kuasa perlu dilaksanakan bukan sahaja di peringkat bawahan, malah turut membabitkan pihak atasan.

Presiden Ikatan Muslimin Malaysia (ISMA), Haji Aminuddin Yahaya berkata, sekiranya pembasmian tidak berlaku secara menyeluruh, gejala maksiat yang merosakkan masyarakat akan terus bermaharajalela.

Katanya, ejen dan perisik khas sepatutnya dihantar untuk memantau pusat judi dan maksiat secara rapi.

“Jika kami pimpinan NGO-NGO yang membuat amar makruf nahi mungkar ini pun pihak berkuasa boleh hantar ejen dan perisik untuk memantau, mengapakah tidak untuk merisik pusat-pusat maksiat?

“Kita juga menggesa agar pihak berkuasa tidak lagi memberikan apa-apa lesen baharu kepada mana-mana pusat perjudian.

“Mana yang tiada lesen, sepatutnya operasi rampasan dan sitaan lebih kasar dan lebih giat berbanding operasi terhadap peniaga-peniaga kecil yang menjual makanan seperti burger di tepi jalan,” katanya.

Sebelum ini, Suruhanjaya Pencegahan Rasuah Malaysia (SPRM) menahan empat anggota penguat kuasa Majlis Bandaraua Shah Alam (MBSA) kerana disyaki menerima rasuah bagi melindungi premis perniagaan yang menjalankan kegiatan perniagaan tanpa lesen di Sungai Buloh.

Penahanan empat individu terbabit susulan pendedahan yang disiarkan secara langsung menerusi Facebook Hot Burger Malaysia serta dikongsi akaun Mohd Asri Hamid, 42, atau dikenali sebagai Asri Janggut, yang mendakwa pihak berkuasa tidak mengambil tindakan terhadap kes judi, serta mendedahkan lokasi perjudian di Bandar Baru Sungai Buloh.

“Alhamdulillah, usaha dan tindakan berani oleh Encik Asri dan rakyat tidak sia-sia akhirnya.

“Terkini, tertangkap sudah mereka yang disyaki bersubahat dan salah guna kuasa dari kalangan pihak penguasa.

“Kita mengucapkan tahniah dan syabas kepada pihak SPRM dan PDRM serta mengharapkan agar usaha-usaha menangkap penguat kuasa yang korup dapat diteruskan di semua jabatan dan malah semua agensi kerajaan,” kata Haji Aminuddin.

Selain itu, beliau berkata, NGO-NGO Islam juga sedia bekerjasama dengan pihak berkuasa, dan mencadangkan satu jawatankuasa bertindak dibentuk sebagaimana Kementerian Wilayah Persekutuan pernah membentuk pasukan bersepadu Operasi Banteras Aktiviti Haram (Ops BAH) yang dimansuhkan kerana isu politik.

“Kepada rakyat marhaen semua, kita meminta agar semua terus cakna, memantau dan secara proaktifnya menyalurkan maklumat kepada pihak berkuasa termasuk pihak Kementerian Dalam Negeri.

“Kita tidak boleh harapkan polis atau PBT sahaja, kerana kitalah yang sepatutnya menjadi mata-mata dan membantu mereka dan mereka perlu berbesar hati menerima perkara ini,” katanya.


Israel ambil 10,000 buruh India ganti pekerja Palestin

TEL AVIV, 12 Zulkaedah 1444H, Khamis – Negara haram Israel mengimport 10,000 pekerja dari India dan tidak lagi menggunakan tenaga kerja rakyat Palestin.

Kerajaan India menandatangani perjanjian dengan Israel untuk membawa 10,000 pekerjanya ke negara itu, separuh daripada pekerja tersebut untuk sektor pembinaan, manakala separuh lagi untuk peranan kejururawatan.

Ketibaan pekerja ini akan dibentangkan, dengan 2,500 pembinaan dan pekerja kejururawatan dengan jumlah sama akan dibayar pada tahun pertama, lapor Walla.

Pihak Berkuasa Penduduk dan Imigresen Israel menyatakan bahawa pekerja yang datang dari India adalah rajin, berpengalaman dan fasih berbahasa Inggeris, serta dijangka dapat memenuhi permintaan buruh yang semakin meningkat di Israel, khususnya dalam bidang kejururawatan dan pembinaan.

Sebagai sebahagian daripada usaha untuk mencapai persetujuan ini, satu misi melibatkan pelbagai kementerian melawat India pada Mac lalu untuk mengusahakan pelan tindakan bagi menggaji pekerja dalam sektor kejururawatan dan pembinaan.

Delegasi tersebut melawat pusat latihan dan menyatakan rasa kagum dengan latihan yang diberikan kepada pekerja sebelum ketibaan mereka.

Berikutan penggubalan perjanjian oleh pakar dari kedua-dua pihak, fasa terakhir adalah untuk meratifikasi perjanjian oleh kerajaan.

Jurucakap Kementerian Penduduk dan Imigresen menyatakan perjanjian itu akan diluluskan tidak lama lagi, dan akan mula menyediakan mekanisme yang diperlukan untuk mengambil pekerja mahir dengan cara yang betul dan terkawal.

Sementara itu, pekerja Palestin memberikan sumbangan penting kepada sektor pembinaan di pasaran Israel namun disebabkan insiden keselamatan, peningkatan ketenteraan, dan ketiadaan penyelesaian politik menjadikan pergantungan kepada pekerja dari India, lapor laman web Ibrani.

Berdasarkan laman web Worker’s Voice, bilangan pekerja Palestin di Israel semakin meningkat sejak beberapa tahun kebelakangan ini, khususnya dalam industri pembinaan, majikan terbesar pekerja Palestin di Israel.

Sehingga pertengahan 2020, lebih 80,000 pekerja tetap telah diambil bekerja di Israel dan kira-kira 60,000 dalam industri pembinaan. -Agensi


Buat persiapan hadapi sebaik-baik bulan

REJAB bermaksud membesarkan atau mengagungkan. Selain itu, ia dinamakan bulan Rejab kerana mereka mengagungkan bulan ini ketika zaman al-Jahiliyyah dengan meninggalkan peperangan padanya. Perkataan jama’ bagi Rejab adalah Arjab (أرجاب) dan jika digabungkan Rejab dan Sya’ban dinamakan sebagai Rajaban (رجبان). [Lihat: _Mukhtar al-Shihah_, 118].

Di samping itu, Rejab merupakan bulan ke tujuh daripada Tahun Hijri dan ia merupakan antara bulan Haram yang diharamkan peperangan atau pembunuhan padanya. Bulan ini datang selepas daripada Jumadi al-Akhir dan selepasnya adalah Sya’ban.

Fatwa Ulama’-Ulama’ Berkaitan Puasa Rejab

Di dalam al-Mausu’ah al-Fiqhiyyah al-Kuwaitiyyah [Lihat: al-Mausu’ah al-Kuwaitiyyah, 95/28] mengatakan bahawa jumhur ulama’ daripada mazhab al-Hanafiyyah, al-Malikiyyah dan al-Syafieyyah mengatakan sunat berpuasa pada bulan-bulan Haram. Ini kerana, mereka berdalilkan dengan sebuah hadith daripada Imam Muslim:

Daripada Abu Hurairah RA, bahawa Nabi SAW bersabda:

أَفْضَلُ الصَّلَاةِ، بَعْدَ الصَّلَاةِ الْمَكْتُوبَةِ، الصَّلَاةُ فِي جَوْفِ اللَّيْلِ، وَأَفْضَلُ الصِّيَامِ بَعْدَ شَهْرِ رَمَضَانَ، صِيَامُ شَهْرِ اللهِ الْمُحَرَّمِ

Maksudnya: “Sebaik-baik solat selepas daripada solat fardhu adalah solat malam dan sebaik-baik puasa selepas daripada Ramadhan adalah puasa pada bulan Allah al-Muharram”. [Riwayat Muslim (1163)]
Sumber: https://muftiwp.gov.my/…/888-tahqiq-masail-siri-ke-3…

Maka, dapat disimpulkan bahawa bulan Rejab ialah antara bulan yang amat mulia di sisi Allah. Ia dimuliakan oleh umat Islam dengan pelbagai amalan sunat seperti berpuasa.

Tambahan lagi, kerana hampirnya kita kepada bulan yang termulia iaitu Ramadan Al-Mubarak yang bakal menjelang, marilah kita bersama memuhasabah diri atas apa yang pernah dilakukan pada bulan-bulan terdahulu dan berusaha meraih pengampunan Allah S.W.T. serta memperbanyakkan amal-amal kebajikan.

Semoga kita semua menjadi hamba yang benar-benar ikhlas dan bertaqwa, berusaha untuk melakukan yang terbaik dalam segala tanggungjawab dan amal kebaikan, serta bersedia untuk menyambut Ramadan Al-Mubarak dengan persediaan yang rapi dari sudut rohani, aqli dan jasmani. InsyaAllah.

Ustaz Zuhair bin Abdul Rahman
Pemuda Isma


‘Tuanku ulang kali ucap terima kasih beri bantuan di Pahang’

BANGI, 29 Jamadilawal 1442H, Rabu – Terharu dan sebak. Demikian gambaran perasaan yang dikongsikan pendakwah dan sukarelawan terkenal, Ebit Irawan Ibrahim Liew atau Ebit Liew ketika dipelawa untuk makan bersama Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini.

Dalam perkongsian di Facebooknya, Ebit Liew berkata, beliau dipelawa untuk makan bersama Al-Sultan Abdullah selepas misi bantuan banjir di Temerloh, Pahang.

“Selepas misi bantuan, rezeki Tuanku YDPA belanja makan ikan patin di Temerloh. Ya Allah malu sangat rasa sebab dari mula sampai akhir Tuanku YDPA layan dan jemput makan.

“Dari mula minta baca doa sebelum makan. Tuanku ulang kali cakap ustaz terima kasih beri bantuan di negeri Pahang. Allahuakbar,” katanya.

Ebit Liew berkata, bantuan mangsa banjir yang diberikan di Pahang hanyalah sedikit berbanding rombongan Al-Sultan Abdullah bersama Raja Permaisuri Agong dan Pemangku Raja Pahang.

“Selalu nampak rombongan Tuanku YDPA setiap hari beri bantuan banjir. Pecah tiga lagi. Tuanku YDPA, Permaisuri Agong dan Pemangku Raja. Dari pagi sampai lewat malam.

“Lagi rasa malu bila tiba-tiba Tuanku bangun ajak kumpulan saya semua bergambar. Semua memang berdoa teringin nak bergambar. Allah kabulkan doa kami.

“Ya Allah inilah raja kami yang teramat baik dan mulia. Berilah kebaikan dan rahmat kepada Tuanku dan keluarga. Terima kasih ya Allah temukan kami dengan Tuanku YDPA kami yang mulia,” katanya.

Terdahulu, Al-Sultan Abdullah dan Tunku Azizah Aminah Maimunah Iskandariah berkenan meluangkan masa menyantuni mangsa banjir di Kampun Buntut Pulau dan Kampung Tebal, Temerloh.

Dalam lawatan itu, Seri Paduka Baginda turut berkenan beramah mesra dan mengurniakan sumbangan kepada mangsa banjir bagi meringankan beban yang ditanggung.

Turut berangkat, Pemangku Raja Pahang, Tengku Mahkota Tengku Hassanal Ibrahim Alam Shah dan Tengku Arif Bendahara, Tengku Muhammad Iskandar Ri’ayatuddin Shah.


PAS Johor akur dapat 4 kerusi PRU15

BANGI, 7 Rabiulakhir 1444H, Rabu – PAS akur dengan keputusan pucuk pimpinan tertinggi Perikatan Nasional (PN) berhubungan pembahagian kerusi Parlimen pada Pilihan raya Umum ke-15 (PRU15).

Meskipun hanya mendapat empat Parlimen – Muar, parti Sulong, Sri Gading dan Tenggara namun tidak mematahkan semangat untuk peroleh kemenangan, kata Pesuruhjaya PAS Johor, Abdullah Hussin.

“Rundingan telah dibuat pucuk pimpinan berhubung pembahagian kerusi dan kami terima keputusan dengan terbuka.

“Apa pun perkara paling penting ialah kita mahu menanam iltizam dan komitmen kita untuk memenangi empat kerusi yang ditandingi pada PRU15,” katanya.

Beliau yang juga Naib Pengerusi PN Johor berkata, gerak kerja PAS sudah bermula sejak Parlimen dibubarkan dengan sasaran mahu mendekati lebih ramai pengundi muda termasuk menggunakan media sosial.

“Kita akan fokus sebaiknya, walaupun cuma empat kerusi. Pada PRU14 lalu, ketika PAS solo, sebanyak 20 kerusi Parlimen ditandingi, tetapi tidak ada yang dimenangi ketika itu.

“Oleh itu, apabila jumlah kerusi tidak banyak ditandingi, diharapkan satu lonjakan berlaku dalam sejarah PAS Johor dengan memenangi kerusi Parlimen kali ini.

“Sebelum ini PAS Johor hanya mendapat kemenangan di peringkat DUN sahaja,” katanya.


Rasuah dalam Imigresen, ada kaitan kes 1.2 juta pelancong China ‘hilang’?

Oleh Siti Hafidah Abd Ghaffar

BANGI, 17 Zulhijjah 1444H, Khamis – Jabatan Imigresen perlu memulihkan semula integriti dan kewibawaan selepas dikaitkan dengan dakwaan ‘budaya rasuah’ di Lapangan Terbang Antarabangsa Kuala Lumpur (KLIA).

Langkah itu wajar dilakukan bagi memastikan keselamatan negara terjamin, kata Presiden PERKID, Ustaz Masridzi Sat.

Beliau menggesa pihak berkuasa tidak berkompromi dengan mana-mana pegawai yang didapati terbabit dengan salah laku rasuah.

“Jangan bagi peluang dengan mudah. Pertahankan sungguh-sungguh kedaulatan undang-undang negara,” tegasnya dalam satu kenyataan.

Sebelum ini, Ketua Pengarah Imigresen, Datuk Ruslin Jusoh berkata, pihaknya tidak akan melindungi mana-mana pegawai serta anggotanya yang disyaki rasuah dan akan mengambil tindakan di peringkat jabatan berdasarkan peruntukan undang-undang sedia ada.

Beliau merujuk kepada beberapa laporan berita tempatan yang mengaitkan dakwaan itu terhadap segelintir kakitangan jabatan berkenaan.

Dalam pada itu, Ustaz Masridzi tidak menolak kemungkinan isu terpalit pada jabatan kerajaan ini mempunyai hubung kait dengan laporan lebih 1.2 juta warga China tidak keluar dari Malaysia selepas tiba ke negara ini dalam tempoh di antara 2018 hingga 2021.

“Ini contoh Allah nak tunjukkan kalau tiada yang ‘payung’ takkan 1.2 juta pelancong negara China masuk ke dalam negara (ini) dengan mudah.

“Bayangkan sampai hilang ghaib tak dapat dikesan sama ada dah balik atau tidak,” katanya.


Keselamatan sistem pembayaran negara kekal terjamin: Bank Negara

KUALA LUMPUR, 14 Muharram 1444H, Jumaat – Bank Negara Malaysia (BNM) telah mengarahkan bank-bank untuk segera memaklumkan pemegang kad terbabit mengenai langkah-langkah perlindungan tambahan yang akan diambil untuk terus melindungi pengguna daripada risiko penipuan atau transaksi tanpa kebenaran.

Sambil menegaskan bahawa keselamatan sistem pembayaran negara kekal terjamin, bank pusat itu berkata, ini susulan insiden kemungkinan pencerobohan data yang dimaklumkan oleh iPay88 (M) Sdn Bhd, sebuah syarikat penyedia perkhidmatan gerbang pembayaran untuk institusi perbankan dan peniaga.

Menurutnya, bank-bank juga telah mempertingkatkan pengurusan risiko penipuan serta memantau sebarang aktiviti mencurigakan atau penipuan menggunakan kad-kad terbabit.

“BNM memandang serius sebarang insiden yang boleh menjejaskan keyakinan terhadap sistem pembayaran dan tidak akan teragak-agak untuk mengambil tindakan penyeliaan atau penguatkuasaan sewajarnya bagi memastikan kawalan keselamatan yang kukuh dilaksanakan, diamalkan oleh institusi kewangan serta memastikan pelanggan mendapat layanan yang adil.

“Pelanggan juga dinasihatkan untuk segera memaklumkan kepada bank mereka jika terdapat transaksi luar daripada kebiasaan atau transaksi tanpa kebenaran yang menggunakan kad mereka,” kata bank pusat itu dalam kenyataan hari ini.

Mengulas insiden itu, BNM menegaskan bahawa siasatan forensik masih dijalankan dan pencerobohan tersebut hanya berpunca serta terbatas dalam sistem pembayaran kad iPay88 dan tidak melibatkan kelemahan sistem institusi perbankan.

“Institusi kewangan di Malaysia mengamalkan kaedah pengesahan yang mantap bagi transaksi kad secara dalam talian, termasuk segera memaklumkan pemegang kad untuk pengesahan lanjut jika terdapat transaksi yang dianggap lebih berisiko.

“Ini mengurangkan risiko berlakunya penipuan transaksi. Bagi transaksi yang tidak menggunakan pengesahan, khususnya pembelian daripada peniaga di luar negara, pelanggan tidak akan dipertanggungjawabkan untuk sebarang penipuan transaksi atau tanpa kebenaran yang mungkin terjadi susulan insiden ini,” katanya.

Bagi maklumat lanjut atau aduan, orang ramai boleh menghubungi BNMTELELINK melalui 1-300-88-5465 atau https://telelink.bnm.gov.my/ – Bernama


Rayuan Anwar mengenai kesahan pengampunan didengar 28 Julai

PUTRAJAYA, 7 Jamadilakhir 1442H, Rabu – Mahkamah Rayuan menetapkan 28 Julai untuk mendengar rayuan Datuk Seri Anwar Ibrahim berhubung keputusan Mahkamah Tinggi yang menolak permohonannya untuk membatalkan saman pemula yang difailkan seorang peguam mengenai kesahan pengampunan Anwar berhubung sabitan liwatnya.

Peguam Anwar, J. Leela ketika dihubungi mengesahkan perkara tersebut dan berkata, tarikh pendengaran itu telah dijadualkan semula pada Julai.

Pengurusan kes rayuan itu yang didengar hari ini di hadapan Timbalan Pendaftar Radzilawatee Abdul Rahman, dijalankan melalui e-Review.

Pendengaran rayuan itu sebelum ini ditetapkan pada 11 Januari tetapi telah ditangguhkan.

Rayuan Anwar itu akan didengar sekali dengan rayuan Lembaga Pengampunan.

Pada 21 September tahun lepas, Mahkamah Tinggi Kuala Lumpur menolak permohonan Anwar dan Lembaga Pengampunan untuk membatalkan saman pemula difailkan oleh peguam Mohd Khairul Azam Abdul Aziz yang mempunyai locus standi dalam memulakan saman itu kerana beliau adalah masyarakat umum dan berkelayakan sebagai peguam.

Anwar yang merupakan Ahli Parlimen Port Dickson, memfailkan permohonan untuk membatalkan saman pemula itu atas alasan Khairul Azam selaku plaintif tidak mempunyai locus standi atau kedudukan di sisi undang-undang untuk meneruskan tindakan saman tersebut, tuntutan saman plaintif remeh, mengaibkan serta suatu penyalahgunaan proses mahkamah.

Mohd Khairul Azam, yang memfailkan saman itu pada 26 Feb tahun lepas, menamakan Lembaga Pengampunan dan Anwar selaku defendan, mendakwa beberapa tindakan tidak berperlembagaan telah diambil bagi memastikan Anwar menerima pengampunan yang membebaskannya dari penjara selepas Pilihan Raya Umum (PRU) Ke-14.

Beliau mendakwa, pengampunan penuh yang diberikan kepada Anwar oleh Yang di-Pertuan Agong bercanggah dengan Perkara 42(4) dan (5) Perlembagaan Persekutuan berikutan kuasa pengampunan oleh Yang di-Pertuan Agong hendaklah dilaksanakan atas nasihat Lembaga Pengampunan.

Dakwanya pada ketika itu, Lembaga Pengampunan belum dibentuk dengan sempurna berikutan negara baru selesai menjalankan PRU ke-14 pada 9 Mei 2018 dan dalam proses membentuk kerajaan baharu.

Anwar dihukum penjara lima tahun kerana meliwat pembantu peribadinya Mohd Saiful Bukhari Azlan dan sabitan serta hukuman itu dikekalkan oleh Mahkamah Persekutuan pada 10 Februari 2015. – Bernama